Хурмо - Hidoyat.uz\nАсосий саҳифа Мақолалар Хурмо\nЧоп этилди Fevral 5, 2019 Хурмоda fikr bildirishni o'chirish\nАллоҳ таоло бундай марҳамат қилади: “Хурмодан эса, унинг шохидаги (мева) бошлари (ерга) яқини (ва яқин бўлмаганлари) бор” (Анъом сураси, 99-оят). “У иккисида (мазкур боғда) мева, хурмо ва анорлар бордир” (Раҳмон сураси, 68-оят).\nМуборак ҳадисларда Пайғамбаримиз (соллаллоҳу алайҳи ва саллам) хурмони бошқа меваларга қараганда кўпроқ яхши кўриб истеъмол қилганликлари баён қилинган.\nКаъб ибн Молик ва ибн Умар (розияллоҳу анҳу)дан ривоят қилинади: «Расулуллоҳ (алайҳиссалом): “Дарахтларнинг ичида шундайи борки, барглари тушмайди, у мусулмон кабидир, у қандай дарахтлигини биласизларми”, – деб сўрадилар. Кишилар чўлда ўсадиган дарахтларни айта бошладилар. Абдуллоҳ ибн Умар (розияллоҳу анҳу) дейди: “Мен ичимда бу хурмо дарахти, деб ўйлаб турдиму, лекин айтишга уялдим”. Сўнг кишилар: “Ё Расулуллоҳ (алайҳиссалом), ўзингиз айтинг”, дейишди. У зот (алайҳиссалом): “Хурмо дарахти”, дедилар. Мен отам Умар (розияллоҳу анҳу)га бу эшитганимни айтиб берганимда, менга унинг хурмо дарахти бўлгани бошқасидан яхшироқдир”, деди» (Муттафақун алайҳ).\nСаъд ибн Абу Ваққос (розияллоҳу анҳу)дан келтирилган ривоятда «Пайғамбар (соллаллоҳу алайҳи ва саллам): “Кимки эрталаб учта ажва хурмосидан тановул қилса, унга ўша кун заҳар ҳам, сеҳр ҳам таъсир қилмайди”, дедилар» (Имом Бухорий ва Имом Муслим ривояти).\nОйша (розияллоҳу анҳо): «Пайғамбар (соллаллоҳу алайҳи ва саллам): “Олиянинг (Мадинадан 5–14 километр масофадаги жой) хурмоси шифодир. Эрталаб ейилса, тарёк (заҳарни кесадиган маъжун, дори)дек шифодир”» (Имом Муслим ривояти).\nСаъд (розияллоҳу анҳу)дан ривоят қилинади: “Бир кун касал бўлиб қолганимда Пайғамбар (алайҳиссалом) мени кўргани келдилар. Қўлларини кўкрагим устига қўйганларида, қалбимга ўзгача салқинлик етиб келди. Сўнг у зот (алайҳиссалом): “Юрагингда оғриқ бор, Ҳорис ибн Калдани чақиртир, у сенга еттита ажва хурмосидан олиб данаклари билан аралаштириб, оғзингга солиб, даволасин”, дедилар (Имом Абу Довуд ривояти).\nХурмо А витаминига бой. У болаларнинг ўсиши ва суяклари мустаҳкам бўлишига ижобий таъсир кўрсатади, кўриш қуввати, эшитиш қобилиятини оширади, асаб тизими фаолиятини яхшилайди, қон томирларини юмшатади. Шунингдек, ичак яллиғланиши, қувватсизлик, заифлик ва ошқозон ярасига шифо бўлади. Жигар хасталикларига фойдали, лаб ёрилиши, тери қуриши каби касалликларнинг олдини олишда ёрдам беради. Шунингдек, ақлий меҳнат, спорт билан мунтазам шуғулланувчилар учун кони фойда.\nХурмо бошқа меваларга қараганда фосфорга бой. Юз грамм хурмо мевасида қирқ грамм фосфор бор. Бу эса суяк ва тишнинг бақувват бўлишини таъминлайди. Ундаги магнизий саратон касаллигини даволашга ёрдам беради.\nРўзадор кишининг ифторлик ва саҳарликда хурмо тановул қилиши кун бўйи толиқмаслигига кўмак беради. Шунингдек, хурмо темир, кальций, қанд моддалари ва Б1 ва Б2 витаминларига тўйинган.\nОлимларнинг таъкидлашича, бир килограмм хурмо меваси уч минг калория қувватга эга. Бу бир кишининг 24 соатлик қувватига тенгдир. Уни бошқа маҳсулотлар билан таққосласак: 1 кг хурмо 1 кг гўштнинг калориясига тенг, балиқ гўштидан уч баробар кўп қувватга эга ҳисобланади.\n“Ислом нури” газетасининг 2019 йил, 2-сонидан\nНима сабабдан ҳуснбузарларни сиқмаслик керак?


Украина президентлигига номзод Виктор Юшенко мамлакат жанубида ўз сайлов кампаниясини ўтказмоқда. Мамлакатнинг бу ҳудудида, асосан, рус тилли аҳоли истиқомат қилади.\n25 феврал 2021, Тошкент вақти: 05:00\nКеча Харков шаҳридаги 15 минг кишилик намойишда чиқиш қилар экан, Виктор Юшенко Россия ҳамиша Украинанинг стратегик ҳамкори бўлиб қолади, деб таъкидлади. Айни ўринда у Ғарб билан алоқаларни мустаҳкамлаш кераклигини ҳам эътироф этиб ўтди.\nШарқий Украинанинг кўпчилик аҳолиси Юшенконинг рақиби — мамлакат бош вазири Виктор Янукович номзодини қўллаб-қувватламоқда.\nУкраинада президентликка сайловнинг иккинчи босқичи 21 ноябр куни бўлиб ўтади.


Сийрат китобларини ўқишга киришган ҳар бир инсон аввало сийратнинг қадрини ва кўп фойдалари бор эканини билмоғи лозим. Ҳозир биз сизларнинг эътиборингизга улардан муҳимларини келтириб ўтамиз:\nҚуръони каримни тушунишда ёрдам беради.\nСийратни ўрганиш фойдаларидан бири: Қуръонни тушунишга ёрдам беради. Қуръон бўлак - бўлак ҳолатда, бирор ҳодиса орқасидан ёки бирор мушкил ишни баён қилиш учун нозил бўлган.\nМасалан: Қуръони каримда Бадр, Уҳуд, Аҳзоб, Табук ғазотлари ҳақида оятлар нозил бўлган. Сийратни ўқиб ўрганиш ушбу оятларнинг тафсирини тушунишда ёрдам беради.\nРасулуллоҳ соллаллоҳу алайҳи васалламнинг суннатларини тушунишда ёрдам беради.\nСийрат воқеаларидан бир ҳодиса ҳадис китобларида жуда қисқа ҳолатда келтирилган бўлиши, муҳаддислар бутун бошли ғазотдан бир ёки икки ўринни келтириш билан кифояланишлари мумкин. Бундай ҳолат ўқувчини сийрат китобларини ўқишга, бу воқеани қандай бўлгани, уни қайси вақтда бўлгани ва қандай ҳолатда бўлганини билишга ундайди.\nИслом ақидасини тушунишга ёрдам беради.\nСийрат фанини ўрганиш фойдаларидан яна бири бу ислом ақидасини тушунишга ёрдам бериши. Чунки сийратни ўрганган инсон Расулуллоҳ соллаллоҳу алайҳи васалламни ислом ақидасини қандай услубда етказганини кўради. Ислом динини етказишда бошларидан ўтказган имтиҳонларни фақатгина сийратни ўрганиш орқали билиш мумкин. Масалан: Макка даврида мушриклар келтирган турли шубҳали саволларга гўзал ва чиройли тарзда жавоб берганлар. Бу даврда нозил бўлган оятлар ўлимдан сўнг қайта тирилиш қандай бўлишини ва жаннат, дўзах, ваҳий, пайғамбарлик каби ислом ақидасига тегишли бўлган нарсаларни тушинишга ёрдам беради.\nСийрати Набавий Ислом динининг ақидавий дарсларини ўргатишда Қуръон карим ва ҳадис шарифдан кейинги манба десак хато бўлмайди.\nСийрат Набий соллаллоҳу алайҳи васалламга иқтидо қилишни ўргатади.\nСийратни ўрганиш фойдаларидан бири: Расулуллоҳ соллаллоҳу алайҳи васалламга иқтидо қилишни ўргатади. Расулуллоҳ соллаллоҳу алайҳи васалламнинг ўз аҳли аёллари ва бошқа инсонлар билан бўлган ахлоқларини, У зотнинг саҳобалари ва дин душманлари билан бўлган муомалаларини ўргатади. Расулуллоҳ соллаллоҳу алайҳи васалламга иқтидо қилиш У зотнинг сийратларини ўрганиш билан янада мукаммаллашади.\nРасулуллоҳ соллаллоҳу алайҳи васалламга нисбатан муҳаббат пайдо бўлади.\nСийратни ўрганиш билан Расулуллоҳ соллаллоҳу алайҳи васалламга бўлган муҳаббат янада зиёда бўлади. Чунки Расулуллоҳ соллаллоҳу алайҳи васаллам: “Сизлардан бирингизни иймони токи мен унга ота онаси, боласи ва барча инсонлардан севикли бўлмагунимча иймони комил бўлмайди” деганлар.\nАгар сиз У зотга муҳаббат қўймоқчи бўлсангиз, унда У зотнинг сийратларини ўрганишингиз лозим. Агар сиз У зотнинг қадрини билмоқчи бўлсангиз, унда У зотнинг сийратларини ўрганишингиз лозим. Агар сизга Расулуллоҳ соллаллоҳу алайҳи васаллам ўз нафсингиздан ҳам севикли бўлишини хоҳласангиз, унда тезлик билан сийрат китобларини варақлашга тушинг. У зотга бўлган муҳаббат У зотнинг тарихларини ўқиш, ҳамда ундаги ҳикматларга амал қилиш билан бўлади.\nРасулуллоҳ соллоллоҳу алайҳи васалламнинг саҳобалари ва аҳли оилаларига бўлган муҳаббат пайдо бўлади.\nСийратни ўқиш билан Абу Бакр розияллоҳу анҳунинг қадрларини, Умар розияллоҳу анҳу ҳақдан ботилни ажратганларини, Усмон розияллоҳу анҳунинг дунёни жаннатга алмаштирганларини, Али розияллоҳу анҳунинг шижоатларини, Муовия розияллоҳу анҳунинг ҳалимликларини, Ҳаббоб розияллоҳу анҳунинг дин йўлидаги сабрларини, Билол розияллоҳу анҳунинг собит қадамлигини, Муоз розияллоҳу анҳунинг фақиҳ эканларини, Абу Зарр розияллоҳу анҳунинг тўғри сўз эканлигини, Абу Ҳурайра розияллоҳу анҳунинг зеҳнлари ўта кучли бўлганини, Абдуллоҳ ибн Масъуд розияллоҳу анҳунинг Қуръонни қай даражада билганларини билиш мумкин. Оналаримиздан Хадича розияллоҳу анҳони Исломга биринчи кирганларини, Оиша розияллоҳу анҳонинг илмларини, Савдо розияллоҳу анҳонинг фазлларини, Жувайрийя розияллоҳу анҳонинг баракаларини билиш мумкин.\n7. Сийрат шаръий ҳукумларга кирувчи воситадир.\nСийратни ўрганишнинг фойдаларидан бири: толиби илмлар учун бошқа илмларни ўрганишда нарвон вазифасини бажаради. Балки, сийрат шариат илмларининг онаси ҳисобланади. Ислом тарихини қандай бошлангани, Исломда биринчи ҳукмлар қандай татбиқ қилинганини ўргатади. Исломий адабиёт қандай ривожланганини, Ҳассон ибн Собитнинг шеърларини ўргатади. Ҳаж амали биринчи бор қандай қилинганини ўргатади. Фиқҳ фанини ўрганаётган инсон ҳам сийратга мурожаат қилади. Бир ҳукм “Расулуллоҳ соллаллоҳу алайҳи васаллам Маккадаги даврларида бўлганми?” ёки “Мадина даврида бўлганми?” Мана шуларни ўрганиб сўнгра ҳукм қилади. Бу ишида бўлса, унга сийрат жуда зарурдир.\nСийрат мусулмон, унинг оиласи уйи ва жамиятининг маданиятини ўргатади.\nСийрат ҳаёти бир йўлдир. Сизга Ислом ҳақида кенг тарзда маълумот беради. Набий соллаллоҳу алайҳи васаллам қандай қилиб мусулмонни, унинг оиласини ва жамиятини шакллантирганликларини ўргатади. Мадинада янги жамият қурилиши, Исломдаги биринчи масжиднинг барпо қилиниши, элчилик маданияти қандай бўлишини ўргатади. Ўша пайтдаги дунё подшоҳлари билан қандай муомала қилинганини ўргатади. Mусулмонлар нима сабабдан Бадр жангида ғалаба қозондилар, нима учун Уҳуд жангида мағлубиятга учрадилар, Аҳзоб куни қамалдан қандай қутилганларини ўргатади.\nСийрат бу руҳий бир саёҳатдир. Бундан нафслар уйғонади. Қалблар шижоатланади. Кўзлар ёш тўкади, жисмлар, руҳлар, ақллар, аъзолар шижоатланади. Сийрат сизга исломий тарбиянинг расмини чизиб беради. Ер юзида ҳали бирор кишининг сийрати Расулуллоҳ соллаллоҳу алайҳи васаллам сийратлари каби тарбия устунларга заҳира бўлган эмас.\nСийрат ўрганишдаги амалий услуб:\nЧин ихлос билан ўрганиш. Ниятни аввалдан яхши қилиш лозим бўлади.\nҚалбда Набий соллаллоҳу алайҳи васалламга нисбатан виқорни пайдо қилиб, сийратни хурмат билан ўрганмоқ.\nЎз олдига сийрат китобларини ўқишда вазифа қилиб олиш.\nМисол: Бугун фалон мавзуни ўрганаман деб ўз олдига вазифа қилиб олиш лозим.\n“Саъдулла ота” жоме масжиди\nТошкент ислом институти “Ҳадис ва ислом тарихи фанлари” кафедраси ўқитувчиси Мирҳамидов Обиджон тайёрлади.\nДругие материалы в этой категории: « Муҳаммад соллаллоҳу алайҳи васаллам умматининг умумий хусусиятлари\tСўзлар билан сўзлашув: Олти, етти, олтмиш, етмиш... »


Қандай гўштни сотиб бўлмайди | NORMA.UZ\nИхтисослаштирилган сўйиш корхоналари учун, шунингдек ҳайвонотга мансуб маҳсулот ва хом ашёларни ишлаб чиқариш, сақлаш ва сотиш бўйича ветеринария, ветеринария-санитария норма ва қоидалари тасдиқланди (ВМнинг 8.05.2019 йилдаги 386-сон қарори).\nТери хом ашёсини тайёрлаш, қайта ишлаш билан ветеринария-санитария норма ва қоидаларига жавоб берадиган махсус бино ҳамда омборхоналари мавжуд бўлган юридик шахслар шуғулланиши мумкин. Ихтисослаштирилган сўйиш корхоналарида асосий ва ёрдамчи бинолар бўлиши керак.\nҚуйидагиларни сўйиш тақиқланади:\n14 кундан кичик бўлган ҳайвонларни;\nветеринарнинг рухсати бўлмаганида;\nкуйдирги, ўлат, қутуриш, ботулизм, парранда гриппи ва бошқа касалликлар билан касалланган ёки гумон қилинган ҳайвонларни;\nўлим талвасасида бўлган ҳайвонларни;\nкуйдирги касаллигига қарши эмланган ва даволанган ҳайвонларни эмлашдан кейин 14 кун давомида, оқсил касаллигига қарши эмланганда, эмланишдан кейин 21 кун давомида;\nмаллеинизация (манқа билан касалланганлигини диагностик текширувдан ўтказиш, таҳр.) қилинмаган бир туёқли ҳайвонларни.\nБарча тоифадаги ҳайвонлар сўйилганидан сўнг уларнинг гўшти ва бошқа маҳсулотларини ветеринар экспертизадан ўтказиши шарт.\n! Қуйидаги ҳолларда гўшт маҳсулотларини реализация қилишга рухсат берилмайди:\nташиш учун белгиланмаган транспорт воситалари ёрдамида етказиб берилган бўлса;\nоёқлари ва бош қисми жун билан бирга бўлса, парранданинг патлари юлинмаган бўлса;\nтовар ветеринария-санитария жиҳатидан хавфсизлиги кафолатланган гўштларнинг ягона электрон маълумотлар базасига киритилмаган бўлса.\nГўшт ва гўшт маҳсулотларини ташиш учун мўлжалланган транспортнинг поли ва идишлар силлиқ, тозалаш ва дезинфекция қилиш учун қулай бўлиши, маҳсулот сифати ва истеъмолчилар саломатлигига таъсир кўрсатмайдиган материаллардан ясалган бўлиши керак.\nСут хом ашёсининг ҳарорати қайта ишлаш жойигача ташиш пайтида ва қайта ишлаш бошланишига қадар 8°С бўлиши керак. Сут цистерналари ҳар сафар сутдан бўшатилганидан кейин ювилиши ва дезинфекцияланиши лозим.\nБалиқ ишлаб чиқариш объектларида сув ўтказмайдиган, тозалаш, дезинфекция қилиш, сув оқиб чиқиши учун қулай пол қопламалари бўлиши керак. Балиқчилик маҳсулотлари тоза совутилган сувда кема бортида 3 кундан ортиқ бўлмаган муддатда сақланади.


Тошкент кўчаларидан бирида иссиқ сув қувури ёрилиб кетди\n17:57 / 04.08.2016\nТошкент шаҳридаги Кичик ҳалқа йўлининг Шароф Рашидов кўчаси билан кесишмаси яқинида сув қувури ёрилди. Воқеа 4 август, соат 12:00—12:30 оралиғида юз берган. Ҳодисанинг фото ва видеолари Telegram’даги оммабоп гуруҳларда эълон қилинган.\nҲодиса сабаблари ҳақида аниқ маълумотлар мавжуд эмас. Юз берган воқеа сабаб битта Nexia автомобилига жиддий зарар етган, одамлар жабрлангани ҳақида аниқ ахборот йўқ. Қувурнинг ёрилиши автомобиллар ҳаракатига ноқулайлик туғдирган ва натижада тирбандликлар юзага келган.


Хорижда алданган фарғоналик 10 нафар йигит оиласи бағрига қайтди\nФарғона вилояти ички ишлар бошқармаси ходимлари томонидан олиб борилган саъй-ҳаракатлар натижасида хорижда одам савдосидан жабрланган 10 нафар ҳамюртларимиз ўз оиласига бағрига қайтди.\nЎзАнинг ёзишича Бағдод туманининг Самандарак қишлоғидан бўлган 10 нафар йигитлар Фарғона шаҳрида яшовчи танишлари У.Юнусов таклифи билан жорий йил 28 январь куни Россия Федерациясининг Пенза шаҳрига қурилиш объектларида ишлаш учун борган эди. У ерда йигитларни У.Юнусовнинг укаси кутиб олиб, қурилиш объекти раҳбари, рус миллатига мансуб Роман исмли рус фуқаросининг қўлида ишлашини, иш ҳақларини олишида ўзи ўртада туришини, фуқаролик паспортларини эса вақтинчалик рўйхатга қўйдириш учун беришлари лозимлигини айтиб, олиб қўйган.\nЙигитларга ишга боришдан аввал иш ҳақи 45-60 минг Россия рубли миқдорида берилиши ваъда қилинган эди. Бироқ улар Пенза шаҳрига борганидан кейин иш ҳақини 38 минг рублдан берилиши, иш вақти ҳам олдиндан айтилгандай 8 соат эмас, 12-14 соат эди. Йигитлар бунга рози бўлмай, ишлаш учун бошқа жойга кетмоқчи бўлиб, фуқаролик паспортларини сўрашади. Аммо Т.Юнусов ҳамда Роман исмли рус иш берувчилар йигитларни иш кучидан арзон пул тўлаб фойдаланиш мақсадида, турли баҳоналар билан 2 ой давомида фуқаролик паспортларини бермай келган.\nЙигитлар 2 ой давомида ишга чиқмай, иш ҳақи ҳам олмай, қарзга ботиб, яшаш манзилига қайтолмай, қийин аҳволда қолишган ҳамда Ўзбекистон Республикасидаги ота-оналари орқали вилоят ИИБдан ёрдам сўрашган.\nФарғона вилояти ИИБ Терроризм ва экстремизмга қарши курашиш бошқармаси одам савдоси ва ноқонуний миграцияга қарши курашиш бўлими ходимларининг Республика Истиқболли авлод ижтимоий ахборот маркази масъул ходимлари билан ҳамкорликда олиб борган саъй-ҳаракатлари натижасида йигитларнинг барчаси фуқаролик паспортларини олган ҳолда 13 апрель куни юртимизга қайтди.\nКиритилди: 10:28 15.04.2019. Ўқилди: 1061 марта. Фикрлар сони: 0 та.\nВанга: “Бу мамлакатлар биринчи бўлиб йўқ бўлиб кетади”\nРоссия яна олдинда! Чунки унинг қўлида “қиёмат” қуроли бор\nАна холос! Майк Тайсон хотинини Бред Питт билан “тутиб олган” экан\nКоллеж йигитларга шортик кийишни тақиқлади, улар эса юбкада келишди\nАжойиб! Соқол ва мўйлов бўйича жаҳон чемпионатиниг ғаройиб суратлари


ВРАГГРИПП-П – medu.uz – Дорилар ҳақида маълумотлар ўзбек тилида\nHome Йўриқномалар ВРАГГРИПП-П\nПрепаратнинг савдо номи: ВРАГГРИПП-П\nТаъсир этувчи моддалар (ХПН): парацетамол, фенилэфрин, хлорфенирамин.\nпарацетамол Б.Ф. 125 мг,\nфенилэфрин гидрохлориди Б.Ф. 5 мг,\nхлорфенирамин малеати Б.Ф. 2 мг;\nёрдамчи моддалар: пропиленгликоль, 70% ли сорбитол эритмаси, натрий бензоати, натрий сахарини, цитрат кислотаси, глицерин, ментол, Supra эритрозин бўёвчиси, малина таъми тўлдирувчи, сахароза, тозаланган сув.\nТаърифи: пушти рангли сироп.\nФармакотерапевтик гуруҳи: ЎРК симптомларини бартараф этиш учун воситалар.\nВРАГГРИПП-П сиропи умумий шамоллаш, грипп, йўтал, иситма, шамоллаш билан боғлиқ катар ва юқори нафас йўлларининг бошқа инфекцион касалликлари билан ассоциацияланадиган симптомларини камайтириш учун тиббий ингредиентларнинг идеал мажмуаси бўлиб ҳисобланади.\nПарацетамол анальгетик ва иситмани туширувчи хусусиятларга эга, шунингдек кучсиз яллиғланишга қарши таъсирга эга.\nАспириндан фарқли равишда парацетамол хужайралар аггрегациясига ва циклооксигеназанинг қайтувчи ингибициясига, простагландинларнинг синтезига энзимларни жалб қилинишига таъсир кўрсатмайди. Иситмани туширувчи таъсири эҳтимол простагландинларнинг синтезини ингибирлаши орқали гипоталамик терморегуляция марказларига эндоген пирогенларининг самарасини блоклашида намоён бўлади. Вазодилятация натижасида қизиш, периферик қон оқими ва терлашни ошиши кузатилади. Анальгетик самараси оғриқ сезувчанлигига бевосита таъсирининг натижаси бўлиши мумкин. Парацетамол периферик яллиғланишга қарши таъсир кўрсатмайди.\nПарацетамолни сурункали қабул қилиш гепатотоксикликка ёки нефротоксикликка олиб келиши мумкин. Парацетамолнинг п-аминофенол метаболити буйрак найчаларининг гипертонусига олиб келади. П-аминофенолнинг оксидланган метаболитлари тўқималардаги сульфгидрил гуруҳлари билан боғланади ва ҳужайраларнинг некрозига олиб келади.\nФенилэфрин гидрохлориди: шамоллаш, аллергия, иситма ёки гриппда бурунни битишини вақтинча пасайтириш учун қўлланадиган деконгестант.\nХлорфенирамин антигистамин восита ҳисобланади. У организмда табиий гистаминни блоклайди. Хлорфенирамин қичишиш, кўз ёшини оқиши ва тумов, бошқа аллергик симптомларни олдини олади.\nВРАГГРИПП-П препаратини қабул қилинганидан сўнг 2 соатдан кейин плазмадаги чўққи концентрацияли МИЙдан тез сўриладиган парацетамол сақлайди. Жигарда метаболизмга ва глукоронид ва сульфат конъюгатлари кўринишида сийдик билан чиқарилади. 5% дан камроғи ўзгармаган ҳолда сийдик билан чиқарилади. Яримпарчалиниш даври 1-4 соат. Плазмадаги боғланиши одатдаги терапевтик дозада салбий таъсир кўрсатмайди.\nЖуда кам миқдорда ишлаб чиқариладиган катта бўлмаган гидроксилланган метаболитлари жигарда глютатион билан детоксикацияланади, жигар фаолияти бузилганида жигарда тўпланиши мумкин.\nФенилэфрин меъда-ичак йўлларида тўлиқ сўрилади. Турли тўқималар ва суюқликларда тақсимланади, жигарда секин метаболизмга учрайди. Ўзгармаган ҳолда сийдик билан чиқарилади. Фенилэфрин подагра ва жигар касалликларида номунтазам адсорбцияланиш ва моноаминооксидазагача жигарда биринчи ўтиш натижасида паст биоэквивалентликка эгадир.\nХлорфенирамин малеати меъда-ичак йўлларидан яхши сўрилади. Оғиз орқали қабул қилинганидан сўнг 1-4 соатдан кейин плазмадаги чўққи концентрацияга эришилади. Йўлдош тўсиғи орқали ўтади ва она сутига киради. Хлорфенирамин плазма оқсиллари билан юқори боғланади ва организмда метаболланади. Метаболитлари кўринишида асосан сийдик билан чиқарилади.\nШамоллаш ва гриппда, аллергик ринит симптомларини камайтириш учун, бурун битишини, бош оғриғини, шунингдек ҳар қандай бошқа этиологияли оғриқни бартараф этиш учун қўлланади.\n12 ёшли болалар: 10-20 мл дан суткада 3-4 марта.\n6-12 ёшли болалар: 5-10 мл дан кунига 3-4 марта.\n2-6 ёшли болалар: 2,5 мл дан суткада 3-4 марта.\nФақат ичга қабул қилиш учун сироп.\nПарацетамолнинг ножўя самаралари одатда кам ва кучсиз оғирликда бўлади, аммо гематологик реакциялар, хусусан тромбоцитопения, панцитопения, нейтропения ва агранулоцитоз кузатилиши мумкин. Терини қизариши, уйқусизлик ва ўта юқори сезувчанликнинг бошқа реакциялари.\nФенилэфриннинг мумкин бўлган ножўя реакциялари: асабийлик, уйқусизлик, безовталик, бош оғриғи, кўнгил айниши, меъдада ачишишни ўз ичига олади. Бу реакциялар кам учрайди ва ҳатто даволаш тўхтатилганидан кейин ҳам учраши мумкин. Простатанинг гипертрофияси бўлган пациентларда сийдикни тутилиши аниқланиши мумкин. Хлорфенираминнинг кўпроқ учрайдиган умумий ножўя реакцияси бу ҳолсизликдир. Меъдадаги ачишишни овқатни суюқлик ёки ичимликлар билан қабул қилиб бартараф қилиш мумкин.\nПрепаратнинг ҳар қандай компонентларига ўта юқори сезувчанлик, глаукома, МАО препаратларини қабул қилувчи ва жигар етишмовчилиги бўлган пациентлар.\nВРАГГРИПП-П фенобарбитал, варфарин, фенотиазид, моноаминоксидаза ингибиторлари, трициклик антидепрессантлар, билвосита ёки аралаш симпатомиметик воситалар, хавотирлик ва уйқуни даволаш учун воситалар, хинолонлар, депрессияни даволаш учун воситаларнинг таъсирини кучайтиради.\nПарацетамолни буйраклар ва жигар фаолиятини етишмовчилиги бўлган пациентларга эҳтиёткорлик билан буюриш керак. Жигар фаолиятига таъсир қилувчи препаратларни қабул қилишда ҳам эҳтиёткорлик билан буюриш керак. Препарат антигистамин компонент хлорфенирамин малеатини сақлайди, уни седатив самара кўрсатувчи препаратлар ва алкоголь билан бирга қўллашда антигистамин компонентининг седатив самарасини ошириши мумкин. МНТ ни рағбатлантирувчи препаратлар билан қабул қилиш мумкин эмас, айниқса болаларда, демак тавсия қилинган дозани ошириш мумкин эмас. Бу ҳолсизлик, уйқучанликка олиб келиши мумкин. Препаратни қабул қилишда транспортни ҳайдаш ва бошқа машиналарни бошқаришдан сақланинг.\nҲомиладор аёллар ва лактация давридаги оналарга, шифокор томонидан буюрилган ҳоллардан тавсия қилинмайди.\nДаволаш препаратларнинг дозасини ошириб юборилишини даволашга бўлган талабларига асосланган бўлиши керак. Агар препарат тахминан 1 соат олдин қабул қилинган бўлса фаоллаштирилган кўмирни буюриш керак. 4 соат ичида қон плазмасида парацетамолнинг миқдорини аниқлаш керак. Н-ацетилцистеин билан даволаш парацетамолнинг дозасини ошириб юборилишини 24 соат даврида кўзда тутилиши керак, шунга қарамасдан ҳимоя самараси парацетамол қабул қилинганидан сўнг 8 соат ўтгач аниқланади. Бу вақтдан кейин антидот даволашнинг самараси ўткирроқ намоён бўлади. Зарурати бўлганида пациентга Н-ацетилцистеин схема бўйича вена ичига буюрилади.\nСироп 100 мл дан флаконларда. 1 флакон қўллаш бўйича йўриқномаси билан бирга картон қутида.\n25оС дан юқори бўлмаган ҳароратда, қоронғи жойда сақлансин.


АҚШда телеузатиш 4К ўлчамга ўтмоқда\n17:15 / 18.11.2017\nАҚШда айни дамда 4К ўлчамдаги теледастурлар ва фильмлар стриминг сервислари ҳамда талабга кўра видео тақдим этувчи хизматлар томонидан намойиш этилади. Бироқ Қўшма Штатлар Федерал агентлиги (FCC) қарорига кўра, телеузатувчилар энди дастурларни ўта юқори кенгликда кўрсатишлари мумкин.\nEngadget’нинг хабар беришича, FCC янги қоидалар қабул қилиб, улар компанияларга кўнгилли асосда кейинги авлоддаги (ATSC 3.0) телевизион узатиш стандартини қўллаш имконини беради.\nТомошабинларга маҳсулотни 4К-сифатда олиш имконини берувчи технологиялар кўп йиллар давомида ишлаб чиқилди. FCC янги қоидалари телеузатувчиларга дастурларни частотаси 6 МГц бўлган каналлар бўйича янги шаклда кўрсатиш имконини тақдим этади.\nКейинги авлоддаги ТВ стандартига ўтишни енгиллаштириш ва жамоатчилик манфаатини ҳисобга олиш учун, агентлик бир неча талабларни ўрнатди. ATSC 3.0’га ўтиш истагида бўлган узатувчилар маҳаллий телестанциялар билан ҳамкорлик қилиши керак. Шунингдек, мижозлар ўзгаришлардан аввалроқ хабардор этилади.\nАҚШ телеузатиш 4К


“ЎЗБЕККОНЦЕРТ” РАҲБАРИЯТИДА ЎЗГАРИШ\nЖорий йилнинг 23 октябридан “Ўзбекконцерт” давлат муассасасига вақтинча раҳбар вазифасини бажарувчи этиб, ушбу муассасанинг “Концерт томоша фаолиятини лицензиялаш” бўлими бошлиғи Одил Абдуқаҳҳоров тайинланди. Бу ҳақда Маданият вазирлиги расмий сайти хабар бермоқда.\nМаълумот учун, шу вақтга қадар вақтинча раҳбар вазифасини бажарувчи сифатида Республика маданият муассасалари фаолиятини ташкил этиш илмий-методик маркази директори Азамат Ҳайдаров фаолият олиб бораётган эди.\nУшбу масалага бағишлаб ўтказилган йиғилишда Ўзбекистон Республикаси Маданият вазирининг биринчи ўринбосари Озодбек Назарбеков Одил Абдуқаҳҳоровни жамоага таништирди. Йиғилишда вазирликнинг бошқарма бошлиқлари ҳамда “Ўзбекконцерт” давлат муассасасининг барча ходимлари иштирок этди.


Милиция ходими нимадан шубҳаланади? - Tafsilot.uz\n19-март 2017, 02:03\nБир шаҳарда зудлик билан барча чиқиш йўллари ёпилади. Автомобиль йўлларида кучли назорат ўрнатилади. Барча постларга тарқатилган хабарда айтилишича, ҳар бир автомашина яхшилаб кўздан кечирилиши лозим. Чунки бу автомобилларнинг бирида қидирилаётган жиноий гуруҳ аъзолари бўлиши мумкин эди.\nШу мақсадда BMW русумли автомобиль текшириш учун тўхтатилади. Машинадаги уч кишининг паспортлари текширилади. Барча ҳужжатлар тўғри, ҳеч қандай камчилик йўқ. Ҳаммаси ўз жойида эди.\nЛекин бир нарса милиция ходимининг эътиборини тортади. У бир ҳолатдан шубҳаланади. Унинг зийраклиги ўз натижасини беради. BMWдагилар қидирилаётган жиноятчилар бўлиб чиқади.


Тарихнинг номаълум саҳифаси ёхуд подшо Пётрнинг туркларга асир тушгани ҳақида | Azon.uz - Ахборот-таҳлилий портал\nТарихнинг номаълум саҳифаси ёхуд подшо Пётрнинг туркларга асир тушгани ҳақида\n3073 18:55 14.06.2022\nПётр I нинг Прут юриши тарихи. Ноқулай ҳақиқат\n1709 йил Полтава жангида швед армияси мағлубиятга учрагач, Швеция қироли Карл XII Усмонлилар империяси тасарруфидаги Бендери шаҳридан паноҳ топди. Подшо Пётр ғалабадан руҳланиб Карлни усмонийлар ҳудудидан чиқариб юборишни, акс ҳолда поляк қироли билан бирга ҳарбий ҳаракатлар бошлашини пўписа қилди. Бунга жавобан Султон Аҳмад III 1710 йил 20 ноябрда Россияга уруш эълон қилди. Россия элчиси Толстой етти минорали қасрга ҳибс этилди.\nРус элчиси П.А.Толстой\n1711 йил апрелда Россия Молдавия ҳукмдори Дмитрий Кантемир билан иттифоқ тузди, 27-30 май кунлари Борис Шереметьев ўз отлиқларини Днестр орқали Молдова ҳудудига юборди ва Дунай бўйлаб дарёдан ўтиш жойларини эгаллаш учун Исакчу шаҳрига юрди. Бироқ усмонли қўшинларининг Дунайга яқинлашгани ҳақида маълумот олгач, Яссига қайтди. У ерга 25 июнь куни Пётр I қўмондонлиги остидаги рус армиясининг асосий кучлари ҳам етиб келди.\nБуюк вазир Балтажи пошо\n18 июнь куни буюк вазир Балтажи пошонинг Усмонли қўшини Дунай дарёсини Исакчу яқинида кесиб ўтди ва Прутнинг чап қирғоғида Қрим хони Девлет II қўл остидаги отлиқ қўшинларига қўшилди. Усмонлилар Фалчи деган жойда Прут дарёсини кечиб ўтди ва 8 июль куни Станилешти жанубидаги рус авангардига ҳужум қилди.\nРус қўшинлари 9 июль куни Янги Станилешти яқинидаги мустаҳкамланган лагерга чекинди, бироқ душман томонидан қуршаб олинди.\nПётр I хотини деб ҳисобланган, бироқ ҳали никоҳланмаган аёли Екатерина Алексеевна билан қўшин бошида эди. Бундан олдинроқ, князь Голицин 10 та драгун полки билан Молдова чегараларига юрган бўлса, шимолдаги Ливониядан фельдмаршал Шереметьев 22 пиёда полки билан унга қўшилиш учун йўлга чиқди. Русларнинг режаси қуйидагича эди: Валахиядаги Дунайга бориш, турк қўшинларининг дарёдан ўтишининг олдини олиш, кейин эса Усмонли империясига бўйсунган халқларнинг қўзғолонини кўтариш.\n18 июль куни рус авангарди катта турк қўшинининг Фалчи шаҳри (замонавий Фелчиу) яқинида Прутнинг ғарбий қирғоғига ўтаётгани ҳақида билиб қолди. Турк отлиқлари кундузи соат 2 да генерал Янус фон Эберштедтнинг илғор қўшинларига ҳужум қилди. Руслар туркларда артиллерия йўқлиги туфайли қутулиб қолди. Турк отлиқларининг кўпчилиги фақат камон билан қуролланган эди. 19 июлда турк отлиқлари рус қўшинини ўраб олди. 21 июлда турклар рус армиясини ўраб олди. 160 га яқин замбарак рус позицияларига доимий равишда ўқ узар эди. Россия армиясининг мавқеи умидсиз эди. Кўпгина зобитларнинг хотинлари лагерда баланд овозда йиғи, бақир-чақирни бошлашди. Пётр I нинг ўзи ҳам умидсизликка тушиб, тарихчиларнинг ёзишича, «лагерь бўйлаб югуриб, кўкрагига урар ва бир оғиз ҳам сўз демас эди».\nБригадир Моро де Бразенинг сўзларига кўра, 18-21 июлдаги жангларда рус армияси генерал-майор Видманни йўқотди, 4800 киши, Браиловни қўлга олиш пайтида 200 киши ҳалок бўлди. Шундай қилиб, қочиб кетган, қўлга олинган ва ҳалок бўлганлар сони 37 минг кишидан ошиб кетди.\nБригадир Моро-де-Бразе ўз эслатмаларида Прут кампанияси бошланишидан олдин рус армиясида 79 800 аскарни ҳисоблаган. Урушнинг яна бир муҳим натижаси Азов флотининг (деярли беш юзта кема) йўқ бўлиши эди.\nЭрталабки ҳарбий кенгашда Пётр I генераллар билан турк султонига сулҳ таклиф қилишга қарор қилди; Руслар таслим бўлишган эди.\nТинчлик таклифи билан туркларга элчи юборилди. Вазир Балтажи Меҳмет Пошо русларнинг таклифига жавоб бермай, яничарларга ҳужумларини давом эттиришни буюрди. Шереметьев вазирга яна мактуб юборди, тинчлик таклифига қўшимча равишда дунёдаги энг қиммат тақинчоқлар тақдим этилди. Пётрнинг аёли Екатерина Алексеевна барча заргарлик буюмларининг баҳридан ўтди. Турк вазири 48 соатлик сулҳ тузишга ва музокарага киришишга рози бўлди.\nРоссия армиясининг умидсиз аҳволини Пётр I рози бўлган ва у элчиси Шафировга кўрсатмада айтиб берган шартларда ҳам кўриш мумкин:\n– Туркларга Азов ва илгари босиб олинган барча шаҳарлар берилади.\n– Азов туркларга аввалги ҳолатида қайтарилади.\n– Таганрог ва Азов денгизи атрофидаги руслар томонидан босиб олинган бошқа шаҳарлар қайтарилади.\n– Россия Польша ва Запорожье казаклари ишларига аралашмайди.\n– Шведларга Ливония ва Петербург қурилган Ингриядан ташқари ерлар, Ингрия ўрнига Псков берилади.\n– Швеция қиролининг Швецияга бемалол ўтиши ва савдогарлар учун бир қатор кичик шартлар таъминланади. Шартнома шартлари бажарилгунга қадар Шафиров ва фельдмаршал Шереметьевнинг ўғли Туркияда гаров сифатида қолади.\n23 июль куни тинчлик шартномаси имзоланди ва соат 18:00 да рус армияси жанговар тартибда, байроқлар очиб, барабан чалиб, Ясси шаҳрига йўл олди.\nТурклар рус армиясини Қрим татарлари ҳужумдан ҳимоя қилиш учун отлиқ аскарларини тайинлаганлар.\nКарл XII музокаралар бошланганидан хабар топиб, дарҳол Бендеридан Прутга йўл олди. 24 июль куни тушдан кейин турк лагерига келиб, турклардан шартномани бекор қилиш ва русларни тор-мор қилиш учун унга қўшин берилишини сўради. Буюк вазир буни рад этиб:\n“Хоҳласангиз, ўз қўшинингиз билан уларга ҳужум қилаверинг, биз тузилган сулҳни бузмаймиз”, деган.\nПрут шартномасидан Султон Аҳмад III ҳам норози бўлган ва вазир Меҳмет Балтажини амалидан тушириб, Родос оролига сургунга жўнатади.\n1712 йил охирида Туркия яна Россияга уруш эълон қилди ва Султон элчи Толстой ва Шафировни яна Етти минорали қалъага қамаб қўйишни буюрди. Аммо Россиянинг катта ҳудудий ён беришлардан кейин Султон Истанбулда Россия билан сулҳ тузди. Руслар, шунингдек, Речь Посполита ҳудудидан қўшинларни олиб чиқиб кетишга ва унинг ишларига аралашмасликка ваъда берди. Азов тўлиқ ва ҳатто 60 замбараги билан Усмонлиларга топширилди. Россиянинг ўнг қирғоқ казакларининг ишларига ҳар қандай аралашуви тақиқланди; Черкасск ва Азов ўртасида янги қалъалар қуриш мумкин эмаслиги таъкидланди. Султон рус қўшинларини Польшадан ўз вақтида олиб чиқиб кетишни ва Пётрнинг у ерга қўшинсиз ҳам кирмаслигини талаб қилди.\nБу шартлар султоннинг Россияга янги уруш эълон қилганда қўйган шартларига тўғри келар эди.\nКўпгина турк ва ғарб тарихчилари: Пётр I туркларга таслим бўлгани ва сарой аёлларини султон ҳарамига берганини ёзишади. Шунингдек, ғарб тарихчилари подшо Пётрни асирликдан озод қилиш учун унинг вазнига тенг олтин тўлов тўлангани ҳақида хабарлар беришган. Боярлар подшонинг яланғоч ҳолатида камроқ олтин тўланишини ҳисобга олиб уни кийимсиз олиб кетишгани ҳақида ҳам маълумотлар бор. Бироқ бу маълумотлар рус тарихчилари томонидан инкор қилинади ва тарих китобларида ёзилмайди.\nУсмонли империяси ва Россия якуний тинчлик шартномасини тузишди.\nЎша пайтдан бошлаб Пётр вафотигача Россиянинг Туркия билан муносабатлари тинч бўлган.\n“Руслар таслим бўлмайди” деган ибора қаёқдан чиққан? Бекор гап! Кези келса, улар ҳам таслим бўлади. Ҳатто подшолари ҳам!\nМахсус Долзарб Россия империяси пётр турклар\n81 12:55 02.07.2022\n479 12:34 02.07.2022


21 июнь 2021 йил\nГлавная / Жамият / ШАҲАР БЕДАРВОЗА ЭМАС\nЎзбекистон Республикаси Президенти томонидан имзоланган "Ер ҳисоби ва давлат кадастрларини юритиш тизимини тубдан такомиллаштириш чора-тадбирлари тўғрисида"ги фармони ушбу тизимнинг тўлақонли шаффоф ва замонавий стандартлар асосида ишлашни тақозо этмоқда. Самарқанд вилоят "Ер мулккадастр" давлат корхонасининг туман филиали раҳбари Бобуржон Ражабов билан бўлган суҳбатимиз ана шу масалага бағишланди.\n- Муҳтарам Юртбошимиз томонидан сўнгги йилларда ерлардан самарали ва белгиланган мақсадда фойдаланишни таъминлаш, муҳофаза қилиш, ҳамда унумдорлигини ошириш белгилаб берилган. Давлат кадастрлари ягона тизимини тўлақонли юритиш давлатнин энг муҳим вазифаларидан бири сифатида эътироф этилмоқда, - дейди Бобуржон Ражабов,\n- Бобуржон Норқулович, янги тизим аҳолига нима беради?\n- Энди очиқ, шаффоф ва онлайн тарзда, яъни мамлакатимиздаги ер тури, контури, чегараси ва ҳуқуқ эгалари ҳақидаги барча маълумотлар кадастр агентлигининг онлайн геопарталига киритилади. Бу эса, ернинг ҳақиқий ҳолатини онлайн тарзда кузатиб бориш имкониятини ҳамда очиқлик ва ошкораликни беради. Энг муҳими биз нафақат ҳар бир ердан фойдаланувчи ва ер ҳақидаги маълумотни очиқча кўришимиз, балки захирадаги ер майдонлари ҳақида геопоригал орқали билишимиз мумкин бўлади.\n- Йил ҳам якунламоқда. Ҳисобот вақти келаяпти, шекилли.\n- Ҳозирга қадар 1.662-та кадастр йиғма жилди шакллантирилди. Лекин бу иш қандай мураккаб, серташвиш ва вақт талаб қилишини тушунтиришга ҳожат бўлмаса керак. Аҳил жамоамиз вақт билан ҳисоблашмасдан халқимизга беминнат хизмат кўрсатишмоқда.\n- Ҳар бир идорада мақтовга лоиқ ходимлар бор.\n- Бизда усто-шогирд анъанаси ҳукмрон. Хайриддин Файзиев, Акмал Болтаев, Фурқат Солеев, Сайёр Рўзиев, Дониэл Михиев ва бошқалар касб сир-асрорларини қунт билан ёш мутахассисларга ўргатмоқдалар.\n- Бобуржон, ўзингизни газетамиз муштарийларига таништирсангиз.\n- Арабхона маҳалласида жойлашган 3-сон ўрта мактабни битириб Самарқанд давлат меъморчилик институтига ҳужжат топширдим. Мақсадим, падари бузургворим сингари қурувчи бўлиш эди. Қабул имтиҳонларидан муваффақиятли ўтиб, талаба деган номга сазовор бўлдим. Меҳрубон устозларим Ёқубов, Қўлдошев, Бобоев ва бошқалардан кўп нарсаларни ўргандим. Олийгоҳ дипломини олгач, институт йўлланмаси билан "Ўздавлатлойиҳа" вилоят бўлимида меҳнат фаолиятимни бошладим. Роса беш йил аввал туманга ер тузувчи сифатида ишга ўтдим. Бир йилдан буён мазкур идорада бошлиқ.\n- Муҳтарам Юртбошимизнинг янги фармонига асосан энди ташкилотингиз кимга бўйсунади?\n- Тўғри, ер ресурслари, геодезия, картография ва давлат кадастри давлат қумитаси эндиликда Давлат солиқ қўмитаси ҳузуридаги кадастр агентлиги сифатида фаолият юритади. Президент фармонига кўра, кадастр агентлиги кўчмас мулкка бўлган ҳуқуқларини давлат рўйхатидан ўтказиш, геодезия ва картография ҳамда давлат кадастрларини юритиш соҳасида ваколатли давлат органи ҳисобланади.\nХуллас, фармон ижроси бизлар учун ҳам қарз ҳам фарз.\nСуҳбатни Зоҳир ҲАСАНЗОДА ёзиб олди.\nСуратлар муаллифи Б.Қодиров\nДата добавления: 02/12/2020 10:47; Просмотров: 3017


25 Январь 14:32\nNUR-SULTAN. Кazinform – 2021 йил декабр ойи мамлакатда иссиқ бўлди, мамлакатнинг жануби-ғарбий қисмида баҳорги ҳаво ҳарорати сақланиб қолди. Бунга Эрон ва Марказий Осиёдан тез-тез кщчиб келаётган илиқ ҳаво массалари сабаб бўлди, деб хабар беради Kazinform Қазгидрометга таяниб.\nОб-ҳавонинг ўзгарувчан табиати жанубий ва шимоли-ғарбий циклонлар билан боғлиқ бўлган атмосфера фронтал қисмларининг такрорий ўтиши билан ер усти қатламида кузатилди. Мамлакатнинг аксарият ҳудудларида ойнинг иккинчи ярмида қор ёғиб, бўрон бўлди, кучли ёғингарчилик кузатилди.\nМамлакатнинг жанубий қисмида ёмғир ва қор ёғди. Биринчи ўн кунлик якунида жануби-шарқий ва шарқий вилоятларнинг тоғли ва тоғ олди ҳудудларида 18 мм гача кучли ёғингарчилик кузатилди. Ойнинг ўрталарида Туркистон вилоятида 25 мм ёғингарчилик, шунингдек, туман ва яхвонлик қайд этилди.\nҚозоғистоннинг бутун ҳудудида ҳаво ҳарорати меъёрдан 1-6 даража юқори бўлди, фақат шарқий ва жануби-шарқий ҳудудларда иқлим нормасига тўғри келди.


Гренландия ҳукумати музликларнинг эриган сувини экспорт қилмоқчи. Бундай сувга глобал иссиқлик туфайли қурғоқчил ҳудудларда талаб катта бўлиши мумкин.\nБу ҳақда Der Tagesspiegel нашрига интервьюда Гренландиянинг саноат ва энергетика вазири Йесс Сване маълум қилди.\n“Биз сувимиз қанчалик тозалигини, унинг захиралари қанча эканини ва ундан иқтисодий томондан неча йил фойдалана олишимиз мумкинлигини кўрсатган тадқиқот ўтказдик. Ҳозир биз бутун дунёга айтишимиз мумкинки, бизда катта ҳажмда тоза сув бор ва биз ундан фойдаланишни таклиф қиламиз”, деб айтган вазир.\n“Глобал иссиқлик – дунёдаги сув танқислигининг сабабларидан биридир. Гренландияда минглаб йиллар давомида эриган сув мавжуд. Ҳозирда биз бозорга бошқа ҳеч кимда йўқ бўлган ушбу маҳсулот билан чиқишимиз мумкинлигини тушундик”, деб таъкидлаб ўтган Сване.\nУнинг айтишича, сайёрамизда ичимлик сувининг танқислиги тобора ортиб боради ва шу сабабли орол ҳукумати музликлар сувини Гренландияни дунёга танитувчи маҳсулотга айлантирмоқчи. Агар музликлар суви экспорт қилинмаса, у бекорга оқиб кетади.\nВазирнинг таъкидлашича, иқтисодиётнинг эриган сув ҳисобига диверсификация қилиниши Гренландияга Даниядан кўпроқ даражада мустақил бўлишда ёрдам беради.\nМаълум қилинишича, айни вақтда музликлар сувини экспортга тайёрлаётган 9 та лойиҳа бор ва улар тегишли лицензияларни олган.\nИқлимшунослар маълумотларига кўра, Гренландия қирғоқлари яқинидаги кўп йиллик музликларнинг катта захиралари Акртиканинг бошқа ҳудудларидаги муз қопламига қараганда икки марта тезроқ қисқармоқда.\nТаъкидлаб ўтиш жоиз, Гренландия Дания қироллиги таркибига киради ва 2009 йилдан кенг мухторият мақомига эга.


ЎзА - Ассанж Лондонда беркиниб юрган чоғида икки боланинг отаси бўлишга улгурибди\n12.04.2020 Чоп этиш версияси\n“Wiki Leaks” асосчиларидан бири Жулиан Ассанжнинг рафиқаси Стелла Моррис суддан маҳбусни саломатлиги туфайли гаров эвазига озодликка чиқаришга чақирди. Унинг айтишича, Ассанж Эквадорнинг Лондондаги элчихонасида сақланган чоғида жуфтлик икки нафар фарзанд кўрган. Бу ҳақда Буюк Британиянинг машҳур “Mail” газетаси ёзган.\nХабарлардан маълум бўлишича, Стелла Моррис “Wiki Leaks” асосчиси билан 2017 йилда черковда никоҳдан ўтган ва ҳозирда уларнинг икки ёшли Габриэль ва ёшига тўлган Макс исмли ўғиллари бор.\nМоррис севгилисининг ҳаёти хавф остида, деб ҳисоблайди. Маҳбусни ушлаб туришган қамоқхонада коронавирус касаллигига учраганлар бор. Ҳатто, бир бемор вафот этган ҳам. Ассанж сутка мобайнида 23 соат ёлғизликка маҳкум, у билан учрашувлар тўхтатилган.\n“Кучсиз жисмоний ҳолат Жулиан сингари яна кўплаб саломатлиги жойида бўлмаган маҳбусларни жуда қийин аҳволга солиб қўйган. Ўйлашимча, мабодо дуч келадиган бўлса, улар коронавирус касаллигини енгиб ўта олмайдилар“, — дейди Моррис.\nАввалроқ суд Ассанжни саломатлиги туфайли ва коронавирус юқтириб олиш хавфи мавжудлиги боис қамоқхонадан чиқаришни рад этганди. Бунга сабаб сифатида унинг шартли равишда озодликда қолиш тартибларини бузганлиги ва адолатни суддан яширинганлиги кўрсатилган.\nЭслатиб ўтамиз, Ассанж 2010 йил Швецияда жинсий зўравонликда айбланган ва 2012 йил июнь ойида Скандинавия мамлакатига экстрадиция қилинишидан хавфсираб, Эквадорнинг Лондондаги элчихонасидан паноҳ топган. 2019 йил 11 апрель тонгида у АҚШ сўровига биноан ҳибсга олинди. Лондон суди Жулианни гаров эвазига озодликка чиқиш қоидаларини бузганликда айбдор деб топиб, 11 ой қамоқ жазосига ҳукм қилди.\nЖиноятчини экстрадиция қилиш масаласи бўйича эшитувлар ўтган йилнинг 2 майида бошланган. Шундан бироз ўтиб, АҚШ Ассанжга нисбатан хоинлик, махфий ахборотларни фош этиш сингари жами 17 та ҳолатни ўз ичига олган янги айбловларни эълон қилди. Агар АҚШга топшириладиган бўлса, Ассанжни 175 йиллик қамоқ жазоси кутмоқда.


29 ноябр 2020, Тошкент вақти: 16:33\nFreedom house ташкилоти¸ Ўзбекистонда инсон ҳуқуқлари вазиятининг 2005 йилдан бери ëмондан ëмонлашаëтганини айтиб келмоқда.\nFreedom house ташкилоти эълон қилган янги ҳисобот шундай номланади ва унда Ўзбекистон Бирма, Экваториал Гвинея, Ливия, Шимолий Корея, Сомали, Судан, Туркманистон қатори яна дунёнинг энг репрессив давлатлари сафига киритилди.\nFreedom house - Озодлик уйи ташкилотига кўра, “Ёмонларнинг ёмони” сифатида тилга олинган саккиз давлатда қатағонлар энг шафқатсиз тарзда амалга оширилади ҳамда инсон ҳуқуқлари энг кескин поймол қилинади.\n“Марказий Осиёнинг ана шундай икки давлати¸ Ўзбекистон ва Туркманистон¸ Совет давридан қолган диктаторлар томонидан бошқарилади”¸ дейилади ҳисоботда.\nОзодлик уйи ташкилотининг Европа дастурлари директори Владимир Школьников, Ўзбекистоннинг “Ёмонларнинг ёмони” гуруҳига мансублигига ҳеч қандай шубҳам йўқ, дейди.\nШкольниковнинг айтишича, мамлакатда сиёсий ҳақ–ҳуқуқлар ва фуқаровий эркинликлар борасида ўта аянчли вазият юзага келган.\nАслида Ўзбекистон Озодлик уйи гуруҳининг эркин бўлмаган давлатлари қора рўйхатида 2005 йил Андижон воқеаларидан аввал ҳам бор эди.\nАммо айнан Андижондаги ғалаённинг қонли бостирилиши ҳамда бошқа ўнлаб халқаро ташкилотлар қаторида Озодлик уйининг ҳам мамлакатдан чиқариб юборилиши ортидан ташкилот Ўзбекистонни кескин танқид остига олишни бошлади.\n2008 йил давомида АҚШ ва Европа Иттифоқи Ўзбекистонда инсон ҳуқуқлари аҳволини яхшилаш томон ижобий қадамлар ташланганини айтиб, Андижон воқеалари сабабли киритилган санкцияларни салмоқли даражада юмшатган эди.\nОзодлик уйи вакили бу ҳаракатларни Ўзбекистондаги вазиятнинг яхшилангани билан сира боғлиқ бўлмаган сиёсий мулоқотнинг бир кўриниши сифатида баҳолайди.\n- Авваламбор¸ биз ҳатто энг ёмон давлат билан олиб борилаётган мулоқотга ҳам қарши эмасмиз. Лекин ҳозирча биз Ўзбекистонда яхшиланиш бор¸ деган баҳога қўшилмаймиз. Эҳтимол¸ бу биз кўролмаётган қандайдир микроскопик ўзгаришлардир. Лекин мамлакатда ҳамон қийноқлар ва қатағонлар кенг кўламда давом этмоқда¸ дейди Freedom house вакили.\nЎтган ой Россиядаги Мемориал инсон ҳуқуқлари ташкилоти Ўзбекистонда 2004-2008 йиллар оралиғида қамоққа олинган сиёсий маҳбуслар рўйхатини эълон қилди.\n293 саҳифага жо бўлган рўйхатга 1452 маҳбус номи кирган. Уларнинг қарийб 95 фоизи диний мотивлар бўйича айбланганлардир.\nОзодлик уйи ва бошқа етакчи инсон ҳуқуқлари ташкилотларининг Ўзбекистонга бераётган бундай баҳосига расмий Тошкент кескин эътироз билдириб келади.\nХусусан¸ Ўзбекистон Бош прокуратураси матбуот вакили Светлана Ортиқова Озодлик билан қилган суҳбатида¸ мамлакатда инсон ҳуқуқларини ҳимоя қилиш ҳукумат олдидаги устувор масала қилиб белгиланганини таъкидлади.\n- Ўзбекистон мустақилликка эришганидан буëн ҳуқуқий ва демократик давлатни барпо этишда жуда катта қадамларни ташлаган. Айниқса¸ ҳар битта қадам замирида инсон ҳуқуқларини ҳимоя қилиш¸ инсон манфаатларини ҳимоя қилиш ëтади¸ деган эди Светлана Ортиқова.\nРасмий Тошкент муносабатини акс эттирувчи Минтақавий сиёсат жамғармаси таҳлилчисининг ёзишича, Freedom house нодавлат ташкилот бўлишига қарамасдан¸ АҚШ сиёсатини ёқламайдиган давлатларнигина танқид этади.\nАммо ташкилотнинг навбатдаги кескин танқид билан чиқиши АҚШ ва Ўзбекистон муносабатларида яна илиқлашув пайдо бўлаётган бир пайтга тўғри келмоқда.\nВладимир Школьников фикрича, АҚШ маъмурияти алоқаларни яхшилаш мақсади холисликни гаровга қўймаслиги керак.\n- Ғарб танқидларни камайтириб¸ Ўзбекистон билан яқинлашишга умид қилаётган бўлса, менда бир дежавью туйғуси пайдо бўладики, гўё бунақасини олдин ҳам кўргандай бўламан. Бундай ўйиндан нима чиққанини эса ҳамма билади¸ дейди Школьников Андижон воқеаларига ишора қилиб.\nГапида давом этар экан, "Йўқ¸ асло биз Ўзбекистонни бойкот қилишга чақираётганимиз йўқ. Шунчаки бу ҳукумат билан олиб борилаётган ҳар қандай мулоқот натижаларга йўналтирилиши керак", дейди у.


Болаларда озиқ-овқат заҳарланиши: даволаш, диагностика қилиш, сабаблари, аломатлари.\nФильтрум / Фойдали материаллар / Болаларда овқатдан заҳарланиш\nБолаларда озиқ-овқат заҳарланиши\nБолалар овқатдан заҳарланишининг типлари\nОвқатдан заҳарланиш маҳали биринчи ёрдам\nБолалар заҳарланишини даволаш\nОшқозон-ичак тизимига озиқ-овқат маҳсулотлари билан тушган заҳарли моддаларга организмнинг кучли реакцияси овқатдан заҳарланиш дейилади. Бу ҳолатга инсон ҳар қандай ёшда тушиши мумкин, бироқ кўпроқ болаларда унга мойиллик кўпроқ. Бунга бола организмнинг ҳали етарлича шаклланмагани ва қаршилик кучига эга эмаслиги сабабли, озиқ-овқат маҳсулотлари билан организмга тушадиган токсик моддаларга вақтида ва етарли даражада қаршилик кўрсата олмайди.\nБолаларда заҳарланишнинг икки типи кузатилади:\nИнфекцион заҳарланиш. Уларга микроблар ва улар ажратадиган токсинлар сабабчи (ичак токискоинфекцияси ва ботулизм – кенгроқ тарқалган ҳар иккала касаллик овқатдан заҳарланиш оқибатида келиб чиқади).\nНоинфекцион заҳарланиш. Бунга ўсимлик ва ҳайвон маҳсулотлари сифатидаги заҳарли маҳсулотларни истеъмол қилиш сабаб бўлади. Аксарият ҳолатларда, қаровсиз қолдирилган болалар бехосдан ва қизиқувчанлиги сабабли ўзига нотаниш резавор мевалар, барглар кабиларни татиб кўради. Шунингдек заҳарли қўзиқоринлар мазкур патологияга сабаб бўлади.\nЗаҳарланишга аввал бошдан заҳарли маҳсулотлар (заҳарли қўзиқорин, замбуруғ ва резавор мевалар) ёки қайси бир ҳолатда таркибига тушган микроб ёки токсин бўлган одатий озиқ-овқат маҳсулоти сабаб бўлади. Озиқ-овқатдан заҳарланишнинг бошқа номи – токсикоинфекция (мазкур ҳолатда таркибида ичак касалликларига сабабчи – сальмонелла, ичак инфекцияси таёқчалари ва ҳ.к. бўлган озиқ-овқат маҳсулотлари назарда тутилаяпти). Бу микроорганизмлар интоксикациядан ташқари, сальмонелла сингари касалликларга ҳам сабаб бўлиши мумкин. Ичак инфекцияси овқатдан заҳарланишдан ич бузилишининг кўринишлари билан фарқланади.\nЗаҳарлаш эҳтимоли юқори маҳсулотлар:\nСут маҳсулотлари (кўпроқ, творог ва музқаймоқ);\nБалиқ ва денгиз маҳсулотлари;;\nКремли қандолат маҳсулотлари;;\nКонсерваланган маҳсулотлар, айниқса, уй шароитида тайёрланганлари ва биринчи навбатда қўзиқоринлар.\nАлбатта, бу ерда боланинг музқаймоқ ёки ширинликлар ейишига тақиқ қўйиш лозим, деган фикрдан йироқмиз. Шу билан бирга болани сифатли маҳсулот истеъмол қилиш, турли тез пишар таомхоналардан эмас, балки уйда тайёрланга овқатга ўргатиш фойдадан холи эмас. Шунингдек, болани маҳсулотларни тўғри сақлаш қоидаларидан мунтазам бохабар қилиш ҳам муҳим аҳамиятга эга.\nБолаларда заҳарланиш ўткир, фавқулодда ва шиддат билан кечади. Бола аввалига кўнгил айнишидан шикоят қилади. Кейин заҳарланган бола қайт қилади, сал туриб тана ҳарорати кўтарилади.\nМабодо заҳарланиш айтарли кучли бўлмаса, болада ўзгариш кузатилмаслиги ва бир муддатдан кейин фавқулодда боланинг ҳолати ёмонлашиб қолиши мумкин. Гап шундаки, заҳарланиш бир неча босқичда рўй бериб, секин-аста бола организмини кучсизлантириб, тўсатдан юз кўрсатади. Кўп ҳолларда заҳарланган болада қисқа муддатли ичбуруғ кузатилади. Аммо оилада бир неча киши заҳарланган бўлса, интоксикация аломатлари болада кучлироқ акс этади.\nБолалар заҳарланганида кўпроқ кузатиладиган аломатлар:\nКучли қайт қилиш ҳолати\nИчбуруғ (диарея кунига бир неча марта ҳожатга чиқиш)\nБола ахлати қон аралаш, шилимшиқ яшил тусли\nЎткир заҳарланишда болада хатарли асорат – инфекцион-токсик шок ҳолати кузатиши мумкин. Аломатлари:\nТерининг оқариб кетиши\nОғиз бўшлиғининг қуриши\nЮрак уришининг тезлашиши ва тез нафас олишнинг қийинлашуви ёки аксинча, тез-тез нафас ола бошлаш, ҳансираш\nҚон босимининг пасайиши\nПешоб рангининг тўқлашиши (таркибида сариқ пигментлар кўпаяди).\nБолада заҳарланиш аломатлари кузатилган заҳоти, уларнинг кучайишини кутиб ўтирмасдан бетўхтов шифокорга мурожаат қилиш шарт. Акс ҳолда бола организми тезда сувсизланиб, унинг ҳаёти хавф остида қолиш эҳтимоли юқори.\nБола заҳарланганда уй шароитида нима қилиш лозим:\nОвқат ҳазм қилиш тизимига едирувчан моддалар, кислота ёки ишқорли маҳсулотлар тушиши оқибатида заҳарланиш рўй бермаган бўлса ошқозонни ювиш.\nБолага энтерсорбент, масалан, Фильтрум бериш. У ичаклардан маълум миқдордаги токсинларни чиқаришга кўмаклашади.\nБолага кўпроқ суюқлик ичириш керак. Бу организм сувсизланишининг олдини олади. Боланинг ҳар 15-20 дақиқада ҳеч бўлмаганда бир неча қултум суюқлик ичишга мажбур қилинг. Булар газсиз сув, аччиқ бўлмаган қора ёки кўк чой ёхуд махсус тузли эритма бўлиши мумкин.\nЗаҳарланганда болага нима ичириш керак: мазкур ҳолатда энг мақбул препарат – Фильтрум (уни энг кичик ёшдаги болаларга ҳам ичириш мумкин). Бу дори воситаси – табиий асосли энерсорбент бўлиб, уни хавотирсиз 1 ёшдан бошлаб тавися этиш мумкин. Фильтрумни сифатсиз овқат еб қўйиш, дори воситалари ёки заҳарлар оқибатида заҳарланиб қолган болага ичирса бўлади. Шунингдек у инфекцион касалликлар сабабли рўй берадиган интоксикация аломатлари, модда алмашинувининг бузилиши, масалан, ацетон билан заҳарланганда тавсия этилади.\nЗаҳарланган болани Фильтрум билан даволаш қуйидаги тартибда амалга оширилади:\nБирдан уч ёшгача болаларга – яримта таблетка, кунига 3-4 маҳал;\nЗаҳарланган боланинг ёши 3-7 оралиғида бўлса, 1 таблеткадан кунига 3-4 маҳал;\nБемор ёши 7 дан 12 ёшгача бўлса, унга кунига уч маҳал 2 таблеткадан Фильтрум ичирилади.\nТаблеткаларни қабул қилишдан олдин майдалаб эзинг. Майдаланган препаратни кўп миқдорда сув билан ичиш тавсия қилинади. Дори ичилганидан кейин бир соат давомида бошқа дориларни қабул қилмаслик ҳамда овқат емаслик зарур. Овқатдан заҳарланган кўпгина беморларни энтерсорбентлар ёрдамида даволаш мумкин. Дорини 3-5 кунлик курс сифатида қабул қилиш самаралироқ.\nБиринчи ёрдам боланинг озор чекишини камайтиради, бироқ даволаш учун жиддий ёндошув талаб этилади. Бола заҳарланганида, ҳатто заҳарланиш аломати сезилар-сезилмас бўлса ҳам, зудлик билан шифокор-мутахассисга мурожаат қилинг. Заҳарланган боланинг тана ҳарорати кўтарилаётган бўлса, бу марказий асаб тизимининг жиддий зарарланганидан далолат.\nШифокор-мутахассис даволаш терапиясини белгилайди, зарур ҳолатларда қатор муолажаларни қўллайди. Бундан ташқари, шифокор албатта, махсус овқатланиш тартибини тавсия қилади.\nКасалликнинг оғир шаклларида эса болани зудлик билан касалхонанинг токсикологик ёки жонлантириш бўлимига ётқизиш керак. Бу ерда вена орқали зарур эритмалар юборилади, талаб этилса плазмаферез ёки гемосорбция усулида қони тозаланади.\nЗаҳарланган болалар қуйидаги дори воситалари билан даволаниши керак:\nЭнтерсорбентлар (масалан, Фильтрум)\nПребиотиклар (ичак нормал микрофлорасини тикловчи воситалар)\nАнтибиотиклар (ошқозон-ичак тизимига инфекцион қўзғатувчилар тушган маҳал).\nДолчинли чой. Гўшт ёки балиқдан заҳарланган болаларни даволашда қўлланилади. Мазкур ичимликни тайёрлаш учун бир неча долчин бўлагини беш дақиқа давомида қайноқ сувда дамланг. Икки стакан иссиқ дамламани болага ичиринг.\nГуруч-хўрда. Қайнатилган гуруч кўнгил айниши ва қайт қилишининг олдини олади. Хўрда тайёрлаш учун: гуручни тозалаб, ювиб 1:5 ҳисобида сувга солиб 2-3 дақиқа давомида қайнатинг. Хўрдани сутка давомида бир неча марта ичириш керак.\nСули ёрмали хўрда. 1 ош қошиқ ёрма устига икки стакан сув қуйиб, 5 дақиқа давомида қайнатинг. Кейин докадан сиздириб, қайнатмани болага кунига 5 мартагача ичиринг.\nБолаларда заҳарланиш тўлиқ даволанади, аммо шунга қарамай заҳарланиш рўй беришига йўл қўйманг. Профилактика мақсадида болага эътиборлироқ бўлинг, сифатли озиқ-овқат маҳсулотлари олиб беринг. Боланинг ифлос сув ичишига йўл қўйманг, ҳар доим овқатдан олдин қўлини тозалаб ювишга ўргатинг, ювилмаган мева ва сабзавотларни ейишига йўл қўйманг.\nИстеъмол қилиш мумкин бўлмаган, заҳарли қўзиқорин, замбуруғ, реза мевалар суратлари билан таништиринг. Уларни ҳатто оч қолган маҳал ҳам мутлақо ейиш мумкин эмаслигини тушунтиринг.\nБоланинг заҳарланиши жиддий оқибат ва асоратларга олиб келишини унутманг. Болангиз заҳарланиб қолган бўлса, зудлик билан шифокор чақиринг ва ҳолат қандай рўй берганини тўлиқ маълум қилинг. Вақтида шифокор ёрдами кўрсатилмаган айрим заҳарланиш ҳолатлари аянчли, ўлим билан якун топгани маълум.\nМуҳим: қўллашдан олдин йўриқнома билан танишинг ёки даволовчи шифокор маслаҳатини олинг.


Н.ХЎЖАЕВ / 13.11.2020\nКейинги йилларда халқ билан мулоқотни таъминлаш мақсадида турли идора ва ташкилотлар раҳбарлари, масъул мансабдорларининг сайёр қабуллари мунтазам ташкил этиб келинмоқда. Албатта, бундай тадбирга келиб, мушкули осон бўлганлар кўп, бироқ айрим қабуллар номига, аллақандай ҳужжатларни тўлдириш у�\nКосондаги пахта Президент келишига мўлжаллаб терилмай турибдими?\nИжтимоий тармоқларда пахта даласи тасвирга олиниб, “Шунча мўл-кўл пахта ҳалигача терилмади. Айтишларича, Президентимиз келиб кўришлари керак экан. Мабодо келмасалар-чи? Ёмғир ёғса, увол бўлади-ку...” мазмунида изоҳ қолдирилди.\nАрзон маҳсулот келтирган яхши, бироқ санитария қоидаларига ҳам риоя этиш керак-да...\nКўзингиз тушгандир, бир неча кун олдин Қарши шаҳар ҳокимлиги ахборот хизмати ижтимоий тармоқлардаги каналига чироқчилик тадбиркор шаҳардаги “Оқтепа деҳқон эко бозор”да ташкил этилган қишлоқ хўжалиги маҳсулотларининг арзонлаштирилган ярмаркасига картошка, пиёз, сабзидан тортиб тухуму мол ва\nҲАЙДОВЧИ МАСТЛИК ҲОЛАТИ БЎЙИЧА ТЕКШИРУВДАН ЎТИШДАН БЎЙИН ТОВЛАСА, "ГАИ" ҚАНДАЙ ЙЎЛ ТУТАДИ?\nМажбурлайдими, қўлини орқага қайириб, кўпайлашиб олиб кетишадими ёки бошқа чораси борми?\nТИЛАНЧИЛИК ҲАМ ҲУҚУҚБУЗАРЛИККА КИРАДИ\nСаховатли халқмиз. Биров ёрдам сўраб турса, бепарво ўтиб кетолмаймиз. Бироқ ана шу қадриятимиздан муҳтожлигу мажбурликдан эмас, балки осон даромад орттириш мақсадида устомонлик билан фойдаланадиганлар ҳам кўплиги дилни хира қилади.\n"ТЕЗ ЁРДАМ"НИ ЎТКАЗИБ ЮБОРИШ УЧУН ҚОИДАНИ БУЗГАН ҲАЙДОВЧИ ЖАРИМАГА ТОРТИЛМАЙДИ\nҲайдовчилар томонидан йўл ҳаракати қоидаларини бузиш ҳоллари илгари фақат инспекторлар томонидан аниқланган бўлса, ҳозир бу соҳада автоматлаштирилган фото ва видео қайд этиш техника воситаларидан ҳам кенг фойдаланилаяпти. Назорат олиб бораётган йўл-патруль хизмати ходими билан баҳс қуриб, ҳат\nGTL заводида безорилик қилганлар 480 миллион сўмлик зарар етказишган\nШу йилнинг 21 октябрь куни "UZBEKISTAN GTL" заводида юз берган ҳолат ҳақида кўпчилик эшитди. Заводда ўрнатилган тартиб-қоидадан норози бўлиб безорилик қилганларга нисбатан эса вилоят ИИБ ҳузуридаги тергов бошқармаси томонидан Жиноят кодекси 173-моддаси 2-қисми "в" банди ва 277-моддаси 2-қисми "б, в, е" бандлар\nШаҳрисабз шаҳрида ҳимоя зонасидаги ер майдонларида 77 та ноқонуний уй-жой қурилган\nБу ҳақда Олий Мажлис Сенати ёшлар, маданият ва спорт масалалари қўмитасининг халқ депутатлари вилоят Кенгаши билан қўшма мажлисида айтиб ўтилди.\nОқработдаги кўҳна қалъа грек ва македон олимлари билан ўрганилади\nНашримизда Деҳқонобод тумани Оқработ маҳалласида Александр Македонский номи билан боғлиқ кўҳна қалъа харобалари мавжудлиги, бироқ у деярли ўрганилмагани ҳақида хабар бергандик.\nТинчликда – истироҳат боғи\nҒузор тумани марказида “Baxtli bolajon FXD” МЧЖ томонидан 2 гектарга яқин майдонда болалар ва ёшлар истироҳат боғи барпо этилиб, фойдаланишга топширилди.\nТЕМУР FОРИ, ТЕБРАНУВЧИ ТОШЛАР, ШАРШАРА ВА ТАРИХИЙ ОБИДАЛАР\nҲисор тоғ тизмасининг ғарбий қисмидаги Амир Темур ғори ҳақида эшитмаган одам кам бўлса керак. Бу ғорни бориб кўрганлар эса у қадар кўп эмас.\nМУБОРАКДА ЎРМОН-ОВ ХЎЖАЛИГИ ТАШКИЛ ЭТИЛАДИ\nПрезидентнинг жорий йил 6 сентябридаги қарори асосида 2020-2029 йилларда қўшимча равишда 72 минг 472 гектар ер ўрмон фондига фойдаланишга киритилиши, 2030 йилга бориб 41 минг гектар майдонни хусусий секторга ижарага бериш режалаштирилган.\nДЕҲҚОНОБОДДА МАКЕДОНСКИЙ ҚАЛЪАСИ ХАРОБАЛАРИ БОРМИ?\nБиласиз, қадимий ипак йўлининг турли тармоқлари юртимиз ҳудудидан ҳам ўтган. Шу йўлнинг шундоққина ёқасида, тарихда муҳим стратегик макон вазифасини бажарган Оқработ маҳалласи ҳудудида кўҳна қалъа харобалари сақланиб қолган. Мазкур харобалар бундан 2300 йил аввал юртимизга бостириб кирган Алекс�\n7-8 АСР АВВАЛГИ ИМОРАТЛАР ҲАР ҚАНДАЙ САЙЁҲ ЭЪТИБОРИНИ ТОРТИШИ ТАБИИЙ\nҚашқадарёда маҳаллий ва хорижлик сайёҳларни ўзига жалб қиладиган масканлар сони талайгина. Бироқ кўпгина машҳур тарихий ёдгорликларимиз бир-биридан анча узоқда жойлашган. Мисол учун, Оқсарой ва бошқа кўҳна ёдгорликлар билан танишган сайёҳ, дейлик, Султон Мирҳайдар зиёратгоҳини кўриш учун юзлаб\nДУНЁ ДАВЛАТЛАРИ ПАХТА ЕТИШТИРИШДА ҚАНДАЙ НАТИЖАЛАР ҚАЙД ЭТМОҚДА?\nЖАҲОНГИР / 30.10.2020\nБугунги кунда 97 мамлакатида пахта хом ашёси етиштирилади. АҚШ қишлоқ хўжалиги вазирлигининг маълумотларига кўра, ўтган йили ушбу мамлакатдунёнинг лар деҳқонлари томонидан жами 27,3 миллион тоннадан зиёд "оқ олтин" етиштирилган.\nМИБ ходимлари мажбуран пахтага чиқарилдими?\nКеча ижтимоий тармоқларда “Ҳаммани мажбурловчи МИБ ходимларининг ўзи мажбурий меҳнат қурбони” сарлавҳали хабар эълон қилинди. Унда Мажбурий ижро бюроси Косон тумани бўлими ходимлари пахта теримига жалб этилгани ўз ифодасини топган.\nҚашқадарё кинологлари – биринчи\nҚарши шаҳрида жорий йилнинг 21-23 октябрь кунлари ИИВ патруль-пост хизмати ва жамоат тартибини сақлаш тизимидаги кинология хизмати ходимлари ўртасида кўпкураш мусобақасининг республика босқичи бўлиб ўтди. Мусобақада Қорақалпоғистон Республикаси, вилоятлар, ИИВ тизимидаги қоровул қўшинлари бош �\nЕтти аср аввал қурилган обида қайта таъмирланмоқда\nҚамаши туманидаги Ўғлонжон ота меъморий ёдгорлиги XIV асрга мансуб. Зиёратгоҳ анча йиллардан буён эътиборсиз қолгани сабаб нураб, таъмирталаб аҳволга келиб қолганди. Бу бўйича Қизилтепа маҳалласи аҳли турли идораларга, депутатларга ёрдам сўраб мурожаат қилгани ҳам бор гап.


21 январ 2022, Тошкент вақти: 10:21\nОлимлар омикрон олдинги вариантлардан генетик жиҳатдан фарқ қилишини аниқлашган.\nЎтган жума Жанубий Африканинг аҳоли энг зич яшайдиган Гаутенг вилоятида аниқланган ва орадан бир кун ўтиб, Жаҳон соғлиқ ташкилоти "омикрон" деб ном берган коронавируснинг янги штамми ҳозирга келиб Австралия, Исроил ва Нидерландияга келган сайёҳларда кузатилган.\nAssociated Press агентлигининг Жанубий Африка Республикаси соғлиқни сақлаш вазири Жо Фааладан иқтибос келтиришича, янги штаммнинг пайдо бўлиши сўнгги бир неча кун ичида CОVID’га чалиниш ҳолатларининг жадал ўсиши билан боғлиқ. Aммо мутахассислар буни аниқлаш устида изланиш олиб бормоқда.\nЖанубий Aфрикада сўнгги ҳафталарда кунлик касалланиш кўрсаткичи 200 дан ортиқни ташкил қилган аммо пайшанба кунга келиб, кескин ўсиш кузатилди ва кунлик касалланишлар сони 2,465 га етди. Олимлар ҳолат сабабини аниқлаш учун олинган вирус намуналарини ўрганишди ва бу янги штамм эканлиги маълум бўлди.\nОмикрон ҳақида нималар маълум?\nОлимлар омикроннинг олдинги вариантлардан, жумладан, бета ва дельта штаммларидан генетик жиҳатдан фарқ қилишини аниқлашган. Aммо бу генетик ўзгаришлар уни янада юқумли ёки хавфли қилиш қилмаслиги номаълум. Ҳозирча бу штамм янада оғирроқ касалликка олиб келиши ҳақида ҳам ҳеч қандай маълумот йўқ.\nОмикрон штамми кўпроқ юқумлими, вакциналар ҳали ҳам унга қарши самаралими ёки йўқ, бунга аниқлик киритиш учун бир неча ҳафта керак бўлади.\nЛондон империя коллежи ( Imperial College London) нинг экспериментал тиббиёт профессори Питер Опеншоу янги штаммга қарши ҳозирги вакциналарнинг самара бермаслик эҳтимоли жуда камлигини айтади ва улар бундан олдинги бошқа кўплаб штаммларга ҳам самарали бўлганини эслатиб ўтди.\nОмикрондаги баъзи генетик ўзгаришлар ташвишли бўлиб туюлса ҳам, улар инсон соғлиғига хавф соладими ёки йўқ, ҳали номаълум. Aввалига бета штамми ҳам олимларни хавотирга солиб қўйганди, аммо кейинчалик бу хавотирлар узоққа чўзилмаганди.\n"Биз янги штамм дельта сингари тарқаладими ёки йўқлигини билмаймиз. Ҳозирда мавжуд бошқа штаммлар орасида, бу штамм қанчалик ривожланишини ҳам айтиш қийин”, дейди Кембриж университети профессори. Бугунги кунга келиб, CОVID-19нинг делта штамми энг кўп тарқалган.\nЯнги штамм қандай пайдо бўлди?\nКоронавирус тарқалиши билан мутацияга учраб, генетик ўзгаришларга эга, тезда йўқ бўлиб кетадиган кўплаб янги штаммлар ҳосил бўлади. Олимлар касалликни юқтирувчи ёки ўлимга олиб келиши мумкин бўлган мутацияларни аниқлаш учун CОVID-19 кетма-кетлигини кузатадилар, бироқ фақат вирусга қараб буни аниқлашнинг иложи йўқ.\nКембриж олимларига кўра, янги штамм “вирусга чалиниб, аммо вирусдан бутунлай ҳалос бўлмаган одамда пайдо бўлган бўлиши мумкин ва бу вирусга генетик эволюция учун имконият яратган”. Бу ҳам алфа варианти пайдо бўлиши ҳақидаги мутахассислар фикрларига ўхшаш.\nБуюк Британияга Жанубий Aфрика, Намибия, Ботсвана, Лесото, Эсватини ва Зимбабведан келган сайёҳлар 10 кун давомида ўзларини изоляция қилишлари керак. Жума куни Европа Иттифоқи давлатлари жанубий Aфрикадан авиа қатновларни тақиқлаган бўлса, AҚШ душанба кунидан бошлаб AҚШ фуқаролари бўлмаганларнинг Жанубий Aфрикадан ва бошқа етти Aфрика давлатидан саёҳатларини тўхтатишини маълум қилди.\n“Wellcome Sanger” институтининг CОVID-19 генетикаси бўлими директори Жеффри Баррет, янги штаммни аввалги дельта штаммидан кўра эртароқ аниқлашда ҳозир қабул қилинган чекловлар муҳим рол ўйнашини таъкидлади.\n“Ҳиндистонда дельтанинг даҳшатли тўлқинига гувоҳ бўлдик. У бутун дунё бўйлаб шунчалик тез тарқалиб улгурдики, нимадир қилиш учун жуда кеч эди. Ушбу янги штамм билан ҳам шундай бўлиши олдини олиш ва чора кўриш учун ҳали вақт бор”, деди олим.\nЕвропада коронавирус чекловларига қарши намойишлар ўтказилди


Google да STEP дастури бўйича ёзги амалиёт\nGoogle талабаларни Summer Trainee Engineering Program (STEP) ёзги стажировка/амалиёт дастурига жалб қилмоқда. Сиз Европанинг шаҳарларидан бирида амалиёт ўташингиз мумкин. Дастурнинг мақсади кодлаш қобилиятини ошириш, янги воситалар ва дастурлаш тилларини ўрганишдир. Шунингдек, дастур иштирокчилар тажрибали дастурчиларининг маърузаларини тинглашлари, ўзларининг резюмелерини қандай яхшилаш, интервьюлар ўтказиш ва тақдимот маҳоратларини оширишлари ҳақида маълумот олишлари мумкин. Ташкилотчилар иштирокчиларга турли хил ижтимоий тадбирларни ҳам таклиф қилишади. Охирги муддат ҳар бир ҳудуд учун ҳар хил вақтда.\nАмалиёт давомийлиги 12 ҳафта.\nАмалиёт моддий қўллаб қувватлантирилади.


Лидокаина гидрохлорид – Meducate.uz – Дорилар ҳақида маълумотлар ўзбек тилида\nHome Йўриқномалар Лидокаина гидрохлорид\nПрепаратнинг савдо номи: Лидокаина гидрохлорид\nТаъсир этувчи модда (ХПН): лидокаин\nДори шакли: инъекция учун 1% эритма, 3,5 мл\nфаол модда: лидокаин гидрохлориди (100% моддага қайта ҳисобланганда) 35 мг;\nёрдамчи моддалар: 0,1 М натрий гидроксиди эритмаси, инъекция учун сув.\nТаърифи: тиниқ рангсиз ёки бир оз бўялган суюқлик.\nФармакотерапевтик гуруҳи: Нерв тизими касалликларини даволаш учун препаратлар. Маҳаллий анестетиклар. Амидлар. Лидокаин.\nАТХ коди: N01BB02.\nАцетанилид ҳосиласи. Антиаритмик, маҳаллий оғриқсизлантирувчи восита. Маҳаллий анестезиянинг ҳамма турларини: терминал, инфильтрацион, ўтказувчи анестезияни келтириб чиқаради. Ҳужайра мембраналарини барқарорлаштиради, натрий каналларни блоклайди. Миокардда, асосан юрак қоринчалардаги эктопик ўчоқларнинг автоматизмини сусайтиради; миокард ўтказувчанлиги ва қисқарувчанлигини деярли сусайтирмайди. Миокард ҳужайрасидан калий ионларини чиқишига ёрдам беради ва ҳужайра мембраналарини реполяризация жараёнини тезлаштиради, ҳаракат потенцияни давомийлигини ва самарали рефрактер даврни қисқартиради.\nМушак ичига юборилгандан кейин деярли тўлиқ сўрилади. Тақсимланиши тез, тақсимланиш ҳажми тахминан 1 л/кг ни ташкил қилади (юрак етишмовчилиги бўлган пациентларда пастроқ).\nПлазма оқсиллари билан боғланиши фаол модданинг плазмадаги концентрациясига боғлиқ ва 60-80% ни ташкил қилади. Асосан жигарда метаболизмга учрайди ва фаол метаболитлар ҳосил бўлади, улар айниқса инфузиядан кейин 24 соат ва ундан кўп вақт давомида терапевтик ва токсик таъсирини намоён бўлишига олиб келиши мумкин.\nПрепаратнинг ярим чиқарилиш даври икки фазали тенденцияга эга ва тақсимланиш фазаси 7-9 минутни ташкил қилади. Умуман олганда, препаратнинг ярим чиқарилиш даври дозага боғлиқ бўлиб, 1-2 соатни ташкил қилади ва узоқ муддатли (24 соат ортиқ) вена ичига инфузияси вақтида 3 соатга ва ундан ортиққа ошиши мумкин. Метаболитлар кўринишида буйрак орқали чиқарилади, 10% ўзгармаган ҳолда чиқарилади.\nшиллиқ қаватларга суртиш учун (трахея интубациясида, бронхоэзофагоскопияда, полипларни олиб ташлашда, гайморов бўшлиғини тешиб даволашда)\nцефалоспорин антибиотиклар учун эритувчи сифатида қўлланилади.\nМушак ичига, тери остига юбориш, ҳамда ўтказувчи анестезия учун ва шиллиқ қаватларга ишлов бериш учун мўлжалланган.\nЛидокаин гидрохлоридини қўллаш усули ва дозалари даволовчи шифокор томонидан шахсий равишда белгиланади. Маҳаллий анестезия учун одатда лидокаин эритмаси тери остига, мушак ичига ёки маҳаллий (шиллиқ қаватлар учун) қўллаш учун буюрилади.\nМаҳаллий ўтказувчи анестезия қилиш учун одатдаги доза 1% ли Лидокаин эритмасининг 5 мл дан 10 мл гача миқдорини ташкил қилади.\nЕлка ва думғаза нерв чигалини оғриқсизлантириш учун 1% ли эритманинг 510 мл юборилади.\nҚўл-оёқларнинг бармоқларини оғриқсизлантириш учун 2 мл дан 3 мл гача эритма қўлланилади. 1% ли Лидокаин эритмасининг максимал дозаси 10 мл ни ташкил қилади, бу дозани 24 соат давомида такроран қўллаш мумкин эмас. Маҳаллий анестезияда препаратни қон оқимига тушишини олдини олиш мақсадида васкуляризацияланган (қон томирлари билан таъминланган) тўқимага эҳтиёткорлик билан юбориш керак.\nБолаларга периферик анестезиянинг исталган турида лидокаиннинг умумий дозаси тана вазнига 3 мг/кг дан ошмаслиги керак.\nЦефалоспорин антибиотиклар учун эритма сифатида: мушак ичига инъекция учун 1 г дан ортиқ бўлмаган антибиотик (Цеф III) 1% ли лидокаин эритмасининг 3,5 мл да эритилади ва думба мушакларига чуқур юборилади. Лидокаин ва цефалоспарин антибиотигини (Цеф III) сақловчи эритмани вена ичига юбориш мумкин эмас.\nмарказий нерв тизимини сусайиши ёки қўзғалиши;\nасабийлик, эйфория, хавотирлик;\nумумий ҳолсизлик, уйқучанлик;\nбош оғриғи, бош айланиши, қулоқларни шанғиллаши;\nёруғликка қарай олмаслик;\nтиришишлар (гиперкапния ва ацидоз фонида уларни ривожланиш хавфи ошади);\nтремор, мимика мушаклари тризми, парестезия;\nдезориентация, онгни чалкашиши ёки хушдан кетиш;\nнафасни сусайиши ёки тўхташи;\nартериал босимни пасайиши ёки ошиши;\nюрак ўтказувчанлигини бузилиши, аритмия, синусли брадикардия, периферик вазодилатация (қон томирларни кенгайиши), коллапс;\nюракни тўхтаб қолиши;\nкўнгил айниши, қусиш;\nсийдикни тутиб тура олмаслик;\nтарқалган эксфолиатив дерматит;\nангионевротик шиш, анафилактик шок;\nконтактли дерматит (суртилган жойни гиперемияси, терида тошма, эшакеми, терини қичишиши)\n“иссиқ”, “совуқ” ни хис қилиш ёки қўл-оёқларни увишиши\nкўз олдида нарсаларни лип-лип ўтиши ва бир пайтда вазоконстрикторлар (қон томирларни торайтирувчи воситалар) билан юборилганида тахикардия кузатилади.\nўта юқори сезувчанлик (шу жумладан бошқа амид гуруҳи маҳаллий анестезияловчи препаратларга юқори сезувчанлик)\nинъекция қилиш тахмин қилинган жойни инфекцияланиши\nсинус тугунини кучсизлиги синдроми, брадикардия\nўткир ва сурункали юрак етишмовчилиги\nII-III даражали атриовентикуляр блокадаси (юрак ритмини сунъий ўрнатилган ҳайдовчиси ҳоллардан ташқари), синоаурикуляр блокадаси\nВольф-Паркинсон-Уайт синдроми, кардиоген шок, юрак қоринчалари ички ўтказувчанлигини бузилиши\nёпиқ бурчакли глаукома (ретробульбар юборилганда)\nтутқаноққа ўхшаш тиришишлар\n12 ёшгача болаларда қўллаш мумкин эмас.\nШунингдек, анестезиянинг у ёки бу турини ўтказиш юзасидан умумий қўллаш мумкин бўлмаган ҳолатларини ҳисобга олиш лозим.\n1% ли лидокаин эритмаси эритувчи сифатида ишлатилганида вена ичига юбориш мумкин эмас.\nЛидокаин ва бета-адреноблокаторлар бир вақтда қўлланганда лидокаиннинг токсик самаралари кучайиши мумкин.\nКардио-депрессив таъсирини кучайиши туфайли, лидокаинни аймалин, амиодарон, верапамил ёки хинидин билан бирга буюриш рационал эмас.\nЛидокаинни ва новокаинни бирга қўлланилиши марказий нерв тизимини қўзғалиши, галлюцинацияларни чақириши мумкин.\nГексенал ёки тиопентал натрий вена ичига юборилганда лидокаиннинг таъсири фонида нафас сусайиши юз бериши мумкин.\nЛидокаин ва дефенинни бирга эҳтиёткорлик билан қўллаш керак, чунки лидокаиннинг резорбтив таъсири камайиши, шунингдек ноҳуш кардио-депрессив самараси ривожланиши мумкин.\nМоноаминооксидаза ингибиторларининг таъсири остида лидокаинни маҳаллий оғриқсизлантирувчи таъсири кучайиши мумкин. Моноаминооксидаза ингибиторларини қабул қилаётган беморларга лидокаинни парентерал қўллаш мумкин эмас.\nЛидокаин ва полимикисин В бир вақтда буюрилганида, полимикисиннинг таъсири остида антиаритмик восита сифатида қўлланилаётган воситанинг нерв-мушак ўтказувчанлигига сусайтирувчи таъсири кучайиши мумкин, шунинг учун бундай ҳолларда беморнинг нафас фаолиятини назорат қилиш керак.\nЛидокаинни ухлатувчи ва седатив воситалар билан бир вақтда қўлланганда марказий нерв тизимига сусайтирувчи таъсири кучайиши мумкин.\nЦиметидиннинг таъсири остида, лидокаин вена ичига юборилганида ножўя таъсирларни (гаранглик, уйқучанлик, брадикардия ва бошқалар) чақиради. Мажмуавий даволаш зарурати туғилганида лидокаиннинг дозасини камайтириш керак.\nХлорпромазин, циметидин, пропранолол, бупивакаин, хинидин, дизопирамид, амитриптилин, имипрамин, нортриптилин қон зардобида лидокаиннинг концентрациясини оширади.\nЛидокаинни қон зардобидаги даражасини ошиши вирусга қарши воситалар (масалан, ампренавир, атазанавир, дарунавир, лопинавир) таъсирида хам юз бериши мумкин.\nАлкоголь лидокаиннинг нафас марказига сусайтирувчи таъсирини кучайтиради.\nII-III даражали юрак етишмовчилиги, оғир жигар ва/ёки буйрак етишмовчилиги, гиповолемия, I-II даражали AV блокадаси, синусли брадикардия, артериал гипотензия, оғир миастения, тутқаноққа ўхшаш тиришишларда (шу жумладан анамнезда бўлган) зарур хавфли гипертермияга генетик мойиллик, ўткир касалликларда, ҳолсизланган беморларда, кекса ёшдаги беморларда эҳтиётикорлик билан қўлланади.\nПрепаратни интравазал тушишини олдини олиш мақсадида лидокаинни кучли васкуляризацияланган (қон томирлари билан яхши таъминланган) тўқималарга эҳтиёткорлик билан юбориш керак, бундай ҳолларда лидокаин кам дозаларда буюрилади.\nҚон томирларга бой аъзоларни маҳаллий оғриқсизлантиришда препаратни эҳтиёткорлик билан юбориш керак; юбориш вақтида қон томир ичига инъекциясидан сақланиш керак. Суюлтирилганда токсиклиги камаяди.\nВаскуляризацияланган тўқималарда юборишда аспирацион синовини ўтказиш тавсия қилинади.\nЎткир миокард инфаркти бўлган беморларга ҳам препаратни истисносиз барчага профилактик буюриш тавсия қилинмайди (лидокаинни оддий профилактик буюрилиши асистолияни пайдо бўлиш тез-тезлигини ошиши ҳисобига, ўлим хавфини ошириши мумкин).\nЛидокаин самарасиз бўлганида биринчи навбатда гипокалиемияни истисно қилиш керак, шошилинч ҳолатларда бир нечта кейинги ҳаракатлар мавжуд: марказий нерв тизими томонидан ножўя самаралар (тормозланиш, нутқни қийинлашиши) пайдо бўлгунигача дозани эҳтиёткорлик билан кўпайтириш, баъзида IA синф препаратларини (прокаинамид) бирга буюриш; III синфи препаратларига (амиодарон, бретилий тозилат) ўтиш.\nГлаукомаси бўлган беморларга лидокаин эритмаларини ретробульбар юбориш таъқиқланади.\nТранспорт воситаларини ва потенциал хавфли механизмларни бошқариш қобилиятига таъсирини ўзига хослиги\nДаволаниш даврида транспорт воситаларини бошқаришда ва диққатни юқори жамлаш ва психомотор реакциялар тезлигини талаб этувчи бошқа потенциал хавфли фаолият турлари билан шуғулланишда эҳтиёткорликка риоя қилиш керак.\nСимптомлари: интоксикациянинг дастлабки белгилари  бош айланиши, кўнгил айниши, қусиш, эйфория, юзнинг мимик мушакларини тиришишлари скелет мушакларининг тонико-клоник тиришишларига ўтиши билан, психомотор қўзғалувчанлик, умумий ҳолсизлик, апноэ, брадикардия, артериал босимни пасайиши, коллапс, метгемоглобинемия.\nДаволаш: бемор горизонтал холатда бўлиши керак, кислород ингаляцияси буюрилади ва 10 мг диазепам юборилади. Скелет мушакларининг тиришишлари юзага келган ҳолларда диазепам вена ичига аста секин 1% гексобарбитал ёки тиопентал натрий юбориш орқали бартараф этилади.\nБрадикардияда  Мхолинолитиклар (атропин), вазоконстрикторлар (норэпинефрин, фенилэфрин) буюрилади. Диализ самарасиз.\n3,5 мл дан 5 мл сиғимли нейтрал шиша ампулалар ёки шприцни тўлдирувчиси учун стерил ампулаларда.\n5 ампуладан поливинилхлорид плёнка ва алюмин фольга контур уяли ўрамга жойланади.\nҲар бир ампулага этикетка қоғоздан ёки ёзиш учун қоғоздан этикетка ёпиштирилади ёки матн тўғридантўғри ампуланинг ўзига шиша буюмлар учун мўлжалланган чуқур босма бўёқ билан ёзилади.\n2 контур уяли ўрам давлат ва рус тилларидаги тасдиқланган тиббиётда қўллаш бўйича йўриқномалари билан бирга картон ўрамга жойланади.\nКонтур уяли ўрам давлат ва рус тилларидаги тасдиқланган тиббиётда қўллаш бўйича йўриқномалари билан бирга (картон ўрамга жойламай) картон қутига жойланишига йўл қўйилади.\nОлдинги мақолаЛидокаин маҳаллий қўллаш учун (спрей)29.03.2018\nЛидокаина гидрохлорид-MF29.03.2018Кейинги мақола


Мен бу ўйинда ғалаба қозона олмайман – Гвардиола “Реал”га қарши баҳс ҳақида | Qalampir.uz\nМен бу ўйинда ғалаба қозона олмайман – Гвардиола “Реал”га қарши баҳс ҳақида\nСпорт\t26 Апрель 12:21 6420\n“Манчестер Сити” бош мураббийи Хосеп Гвардиола “Реал”га қарши учрашув олдидан, майдонда футболчилар ўйнаши ва улар ғалаба қозониши ҳақида гапирган. Бу ҳақда Гвардиоланинг сўзларига таяниб, UEFА расмий сайти хабар берди.\n“Реалда тарих бор, буни ўзгартириб бўлмайди. Лекин футбол 11 га 11 ўйналади. Мен футболчиларга ҳар бир лаҳзадан завқланишларини айтдим. Чунки Европа чемпионлар лигаси ярим финалида ўйнаш шараф. Албатта, ҳамма финалга чиқишни истайди, лекин барчасини футболчилар ҳал қилади. Футболчилар футбол ўйнайди. Мен бу ўйинда ғалаба қозона олмайман”, деган Гвардиола.\nМаълумот ўрнида, бугун, 26 апрель куни Манчестер шаҳрида (Англия) “Etihad Stadium”да Европа Чемпионлар лигаси ярим финали доирасида “Манчестер Сити” – “Реал” ўртасидаги илк учрашув бўлиб ўтади. Баҳс Тошкент вақти билан 00:00 да бошланади. Жавоб ўйини 4 май куни Мадриддаги (Испания) “Сантяго Бернабеу” стадионида бўлиб ўтади.\nGvardiola Realga qarshi o‘yin\n16 Май 21:06 27098\n16 Май 22:10 26790\n17 Май 22:31 24722\n17 Май 12:46 22006


Жисмоний тарбия ўқитувчиси ўқувчи қизни зўрлагани учун тўрт йилга қамоқ жазосига ҳукм қилинди - Anhor\nAnhor Все посты Жисмоний тарбия ўқитувчиси ўқувчи қизни зўрлагани учун тўрт йилга қамоқ жазосига ҳукм қилинди\nЖисмоний тарбия ўқитувчиси ўқувчи қизни зўрлагани учун тўрт йилга қамоқ жазосига ҳукм қилинди\nЎзбекистонда дўстлари билан саккизинчи синф ўқувчисини зўрлаган жисмоний тарбия ўқитувчиси ҳукм қилинди. Унга тўрт йил, шерикларига эса икки йилдан қамоқ жазоси берилди. Жиноятчилар Жиноят кодексининг 128-моддаси бўйича ҳукм қилинди. Ушбу модда вояга етмаган шахс томонидан жинсий алоқага кўнгилли равишда киришишни кўзда тутади. Бу ҳақда “Спутник” нашри ёзади.\nҚизнинг онаси ва адвокатлари қаттиқроқ жазо берилишига, яъни айбдорлар гуруҳ бўлиб зўрлаганлик учун 118-модда бўйича ҳукм қилинишига эришиш ниятида. Бу модда бўйича улар 10 йилдан 15 йилгача озодликдан маҳрум қилинишлари мумкин.\nҚайд этиб ўтамиз, ушбу воқеа пойтахтнинг Миробод туманида шу йилнинг баҳорида содир бўлган. Ўқитувчи ва унинг иккита дўсти ўн тўрт ёшли ўқувчи қизни “бутилка” ўйинини ўйнашга кўндирган. Қиз ютқазганида эса, улар қиздан жинсий алоқа қилишни талаб қилишган.\n«Ўзбеккўмир» жамиятини Россия компаниясига бермайдиган бўлишди\nЎзбекистон президентининг Туркий кенгаш саммитидаги нутқидан асосий бандлар


ЖАМОАТ ХАВФСИЗЛИГИ ЙЎЛИДА — OLMALIQ HAYOTI\nФуқароларнинг тинчлиги ва осойишталигини таъминлашда ички ишлар органларининг қуйи тизими ҳисобланган яъни, ички ишлар органлари таянч пунктларида хизмат фаолиятини олиб борувчи профилактика инспекторларининг халққа яқинлиги ва улар билан доимий равишда ҳамсуҳбат бўлишини ҳуқуқбузарликларнинг олдини олишда ўз самарасини бермоқда.\nБу борада Олмалиқ шаҳар ИИБ Ҳуқуқ тартибот маскани профилактика инспекторларини яққол мисол қилиб кўрсатишимиз мумкин. Шаҳарда жами 51 та маҳалла ва уларда фуқароларнинг тинчлигини сақлаш ва хавфсизлигини таъминлаш учун хизмат олиб бораётган 42 нафар профилактика инспекторлари мавжуд. ИИО ходимлари фуқароларнинг тинчлигини сақлаш ва хавфсизлигини таъминлаш учун туну-кун хизмат олиб боришмоқда.\nТаъкидлаш жоизки, ҳукуматимиз томонидан ички ишлар органларининг ҳуқуқбузарликларнинг олдини олиш хизматига хусусан, профилактика инспекторларининг фаолиятига алоҳида эьтибор қаратила бошланди. Жумладан, соғлиққа қарши жиноятлар содир этилишининг олдини олиш, содир этилган соғлиққа қарши ҳуқуқбузарликларнинг сабаб ва шароитларини аниқлаш, жиноятларни тез ва иссиқ изидан очиш бўйича профилактика инспекторларининг ҳиссаси бошқа соҳа хизматларига қараганда катта.\nПрофилактика инспекторлари фаолиятининг асосий қисмларидан бири соғлиқққа қарши ҳуқуқбузарликларнинг профилактикасидир. Соғлиққа қарши жиноятлар учун жиноий жавобгарлик Ўзбекистон Республикаси Жиноят кодекси махсус қисмининг 104-111 моддаларида белгилаб қўйилган, унга кўра;\nқасддан баданга оғир шикаст етказиш;\nқасддан баданга ўртача оғир шикаст етказиш;\nкучли руҳий ҳаяжонланиш ҳолатида қасддан баданга оғир ёки ўртача оғир шикаст етказиш;\nижтимоий хавфли қилмиш содир этган шахсни ушлашнинг зарур чоралари чегарасидан четга чиқиб, баданга қасддан оғир шикаст етказиш;\nқасддан баданга енгил шикаст етказиш;\nСоғлиққа қарши ҳуқуқбузарликлар борасида бугунги кунда турли моддаларда турлича жазо чоралари кўрсатилган бўлсада, ушбу ҳолат соғлиққа қарши ҳуқуқбузарликлар халқимиз орасида давом этиб келмоқда. Шу сабабли қонунда кўрсатилган жазо чораларини янада кучайтириш таклифи берилди ва ушбу таклиф юқори турувчи раҳбарлар томонидан кўриб чиқилмоқда.\nАкадемиясининг 309-гуруҳ курсанти.


Қозоғистоннинг биринчи президенти Нурсултон Назарбоевнинг набираси Ойсултон Назарбоев кокаин моддасига қарамлик оқибатида келиб чиққан табиий сабабларга кўра вафот этган. Аввалроқ Ойсултоннинг ўлимига юрак тўхташи сабаб бўлгани айтилганди.\nФото: aisultan.nazarbayev / Facebook\nНазарбоевлар оиласи вакилларининг таъкидлашича, бундай хулосага Ойсултоннинг ўлими сабабларини тергов қилган Ғарбий Лондон коронери Фиона Уилкокс келган. Ҳуқуқ-тартибот идоралари гувоҳлар, полиция ва руҳшунос кўрсатмаларига асосланиб, Назарбоевнинг набираси ўлимида зўравонлик аломатлари йўқлиги ва у гиёҳванд моддаларга қарамлик билан боғлангани ҳақидаги хулосага келишган.\n“Бизни охирги 6 ой давомида қўллаб-қувватлаган барчага ва терговни адолатли ўтказган коронерга миннатдорлик изҳор этамиз”, деб айтилган Назарбоевлар оиласи баёнотида.\nОйсултон Назарбоев 2020 йил августда 30 ёшга тўлишига 10 кун қолганда Лондонда вафот этганди. Ўшанда унинг ўлимига юрак тўхтатиши олиб келгани айтилганди. Кейинроқ Ойсултоннинг ўлимини унинг онаси, Нурсултон Назарбоевнинг катта қизи Дариға Назарбоева тасдиқлаганди.\n2019 йил октябрда Лондондаги суд Ойсултонни ўзганинг мулкига ноқонуний кириш ва полиция билан муштлашуви учун шартли равишда бир йилга озодликдан маҳрум этганди.\n2020 йил февралда Ойсултон фейсбукдаги аккаунтида ўз хавфсизлигидан хавотирланиб, Британияда сиёсий бошпана берилишини сўраганини ёзган. У Қозоғистон раҳбариятини коррупцияда айблаган ва оиласи аъзолари томонидан унга босим ўтказилаётганини айтган.\nҚозоғистонда бунга жавобан Ойсултон бундай постлари билан бобоси Нурсултон Назарбоевни ёмонотлиқ қилишга уринаётгани айтилган. Ўшанда Қозоғистон ахборот вазири Даурен Абаев Ойсултоннинг бу постлари унинг гиёҳвандликдан даволанаётганидан фойдаланаётган муайян одамлар таъсири остида ёзилганини айтган.


Макрон Париж прокуратурасига ёрдам сўраб мурожаат қилди | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nМакрон Париж прокуратурасига ёрдам сўраб мурожаат қилди\nМакрон Париж прокуратурасига ёрдам сўраб...\n21:40 / 26 Sep\nФранция Президенти Эмманюэль Макрон ва унинг рафиқаси Брижит Париж прокуратурасига мурожаат қилди. Улар Президентнинг таътилдаги фотосуратларини омма эътиборига тарқатган фотожурналист Тибо Далифард устидан шикоят қилди. Бу ҳақда “Europe-1” радиостанцияси хабар берди.\nҚайд этилишича, шикоят бир неча кун олдин берилган. Макронларни ғазаблантирган экспозиция Елисей саройи олдидаги санъат галереяси витринасида ташкил этилган ва икки ҳафта давомида ҳамма учун очиқ бўлган.\nМаълум бўлишича, кўргазмадан нафақат ҳозирги, балки собиқ француз раҳбарларининг фотосуратлари ҳам ўрин олган.\nШундай қилиб, расмлардан бирида Макрон аквабайкда, Франсуа Олланд ва марҳум Жак Ширак соҳилда яланғоч ҳолда акс этган. Бундан ташқари, ўша галереяда Франциянинг собиқ Президенти Николя Саркозининг велосипедда рафиқаси Карла Бруни билан бирга сайр қилаётгани акс этган фотосурат тақдим этилган.\nХабарга кўра, Париж прокуратураси шахсий ҳаётга аралашиш юзасидан дастлабки терговни бошлаган. Шуниси эътиборга лойиқки, 2017 йилда ҳам Макрон ўша журналист – Далифар устидан шикоят қилган. Шикоятга кўра, Президент Марселдаги уйида турмуш ўртоғи билан таътилни ўтказаётганида журналист уларнинг уйи ҳудудига бостириб кирган. Бироқ, якунда Президент ўз аризасини қайтариб олган.\nЭслатиб ўтамиз, бир сафар Франция Президенти Эммануэль Макрон мамлакат бўйлаб сафар қилаётганда номаълум эркак унга тарсаки туширганди. Воқеа жорий йилнинг 8 июнь куни Дром департаментининг Тен-ЛʼЭрмитаж коммунасида содир бўлган. Шундан сўнг, тарсаки туширган шахс тўрт ойга қамалган.


Ўзбекистонда коронавирус: 15 июль асосий хабарлари - 15.07.2020, Sputnik Ўзбекистон\nЎзбекистонда коронавирус: 15 июль асосий хабарлари\nБир сутка давомида 473 кишида коронавирус аниқланди, Ўзбекистонда коронавирус инфекцияси қайд этилганлар сони 14 466 нафарни ташкил қилмоқда. 15.07.2020, Sputnik Ўзбекистон\n19:29 15.07.2020 (янгиланди: 19:32 15.07.2020)\n© Sputnik / Сергей Пивоваров / Фотобанкка ўтишКлинико-диагностическая лаборатория\nБир сутка давомида 473 кишида коронавирус аниқланди, Ўзбекистонда коронавирус инфекцияси қайд этилганлар сони 14 466 нафарни ташкил қилмоқда.\nТОШКЕНТ, 15 июл — Sputnik. Sputnik Ўзбекистон республикадаги эпидемиологик вазият тўғрисида асосий хабарларни тўплади.\nЎзбекистонда карантин: бўм-бўш кўчалар ва ёпилган вокзаллар\nЯнги касалланиш ҳолатлари: 56 нафари Карантин марказидаги (барчаси хориждан келган) фуқаролар орасида; 60 нафари Тошкент шаҳрида коронавирусга чалинган беморлар билан мулоқотда бўлганлиги ҳамда тана ҳарорати кўтарилганлиги сабабли намуна олинган фуқаролар орасида; 21 нафари Наманган вилоятида (шундан 16 нафари коронавирусга чалинганлар билан мулоқотда бўлиб, карантинга олинган фуқаролар орасида, 5 нафари аҳоли орасида); 19 нафари Андижон вилоятида; 12 нафари Қашқадарё вилояти; 5 нафари Навоий вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nБугуннинг ўзида 269 нафар бемор тузалиб, ўз уйларига кузатилди. Республика бўйлаб жами соғайганлар сони 8 343 нафарга етди.\nАйни пайтда 6 054 нафар беморга белгиланган стандартлар бўйича даво чоралари кўрилмоқда. 52 нафар бемор оғир аҳволда, 6 нафар бемор ўта оғир аҳволда.\nТошкентлик 66 ёшли эркак коронавирусдан вафот этди. Чилонзор туманида яшовчи 66 ёшли И.И.да (эркак) 5 июлида ҳансираш, йўтал пайдо бўлган ва уй шароитида даволанишни бошлаган.\nАммо аҳволи оғирлашавергач, 8 июль куни тез тиббий ёрдам машинасида Зангиота туман кўп тармоқли юқумли касалликлар шифохонасига олиб келинган. Нафас етишмовчилиги белгилари кучайгани сабабли реанимация бўлимига ёткизилган. Унга “COVID-19” инфекцияси ўта оғир кечиши, икки томонлама пневмония ташхиси қўйилган. Касаллик ўткир нафас ҳамда сурункали буйрак етишмовчилиги билан кечган.\nЎтказилган реанимацион муолажаларга қарамасдан беморнинг аҳволи кескин оғирлашиб, ўткир нафас, сурункали буйрак ҳамда ўпка-юрак етишмовчилигидан вафот этган.\nЯна бир ҳолат: пскентлик 37 ёшли эркак коронавирусдан вафот этди. Пскент туманида яшовчи, 37 ёшли М.М.да (эркак) жорий йил 3 июлда ҳансираш, йўтал пайдо бўлган ва уй шароитида даволанишни бошлаган.\nАммо аҳволи оғирлашавергач, 9 июлда тез тиббий ёрдам машинасида Зангиота кўп тармоқли юқумли касалликлар шифохонасининг реанимация бўлимига ётқизилган.\nБухоролик фармацевт доривор ўсимликларни ўзи етиштирмоқда\n15 Июл 2020, 17:04\n12 июль куни эса беморда ўпка артерияси тромбоэмболияси белгилари бошланган ва сунъий нафас олиш аппаратига уланган. Унга “COVID-19” инфекцияси ўта оғир кечиши, икки томонлама пневмония ташхиси қўйилган. Касаллик ўпка артерияси тромбоэмболияси, ўткир нафас етишмовчилиги билан кечган.\nРеанимацион муолажаларга қарамасдан беморнинг аҳволи кескин оғирлашиб, ўпка артерияси тромбоэмболияси, ўткир нафас ва ўпка-юрак етишмовчилигидан вафот этган.\nЎзбекистонда жами 69 киши пандемия қурбони бўлди.\nХитой – Марказий Осиё\nХитой ва Марказий Осиё ТИВ раҳбарлари 16 июль куни видеоконференция шаклида учрашув ўтказади. Унда коронавирус пандемиясига қарши курашишда ҳамкорлик, минтақавий хавфсизлик ва барқарорликни таъминлаш борасидаги муносабатларни мустаҳкамлашнинг долзарб масалаларини ҳамда иқтисодий ўсишга кўмаклашиш механизмларини муҳокама қилиш кўзда тутилган.\nРоссиядаги Ўзбекистон фуқароларини поездлар орқали ҳам олиб келишни бошлаш кутилмоқда. Бу ҳақда президент Шавкат Мирзиёев 14 июлдаги видеоселектор йиғилишида айтиб ўтди.\nПандемия Ўзбекистон бизнесига қандай таъсир қилди - БМТ изланиши\n15 Июл 2020, 16:34\n“Россиядаги фуқароларимиз билан ҳам мулоқотда бўлиб, биринчи марта темир йўл билан иложи борича тезроқ ватанимизга олиб келиш чораларини кўряпмиз", – деди президент.\nШунингдек, президент барча ҳоким ва 4та сектор раҳбарларига ўзларига тегишли бўлган ҳудудларда дори-дармон ва озиқ овқатлар заҳираларини тайёрлашни буюрди.\nСўнгги маълумотларга кўра, инфекцияни юқтириб олган кишиларнинг сони 13,3 миллиондан ошди, 578 минг киши вафот этди. Энг кўп ҳолатлар АҚШда (3,4 млн), Бразилияда (1,9 млн), Ҳиндистонда (907 минг).


Грузияда мажбурий ҳарбий хизмат тикланишига ойдинлик киритилди\n18:47 / 07.11.2016\nГрузия мудофаа вазири Леван Изориянинг баёнот беришича, мамлакатда мажбурий ҳарбий хизматни ўташ тартиби тикланади, деб хабар қилмоқда «Новости Грузии». Аммо, вазирнинг таъкидича, ҳарбий чақирув янги шаклда ташкил этилади.\n«Чақирилганлар тўлиқ ҳарбий тайёргарликдан ўтишади ва ҳарбий хизматчилар сифатида шаклланишади. Уларнинг маоши 50 ларигача оширилади, шунингдек, дам олиш кунларидан фойдаланиш имкониятига эга бўлишади», — деган вазир.\nЛеван Изориянинг қайд этишича, янгиланган ҳарбий хизмат харажатларнинг тежалишини ҳамда ҳарбий чақирувнинг профессионаллигини қўллаб-қувватлайди. Бундан ташқари, захирадаги ва бевосита ҳарбий хизматни ўтаётганлар сонини ошириш имконини беради.\nУмумий ҳарбий мажбурият Грузиянинг собиқ мудофаа вазири Тина Хидашели буйруғи асосида бекор қилинган эди. Шу билан Грузия армияси тўлиқ шартнома асосидаги хизматга ўтиши режалаштирилган эди.\nГрузия шартнома ҳарбий мажбурият


Бишкекда яна норозилик акцияси бўлиб ўтди\n“Мен ишонмайман” номли норозилик акцияси мухолифатдаги “Ота макон” партияси томонидан ташкил этилди.\nХабарларга кўра, Бишкек милицияси барча намойишчиларни ҳибсга олиб, ИИБга олиб кетган.\n“Ота макон” партияси Қирғизистонда ўтказилган парламент сайловида деярли 9 фоиз овоз тўплаб, иккинчи ўринни эгаллаган бўлса-да, минтақалар учун белгиланган ярим фоизлик тўсиқдан ўта олмаган эди. Шу боис, бу партияга парламентдан ўрин берилмади.\nАҚШ ҳукумати Қирғизистондаги сайлов жараёнида кузатилган қонунбузарликлар юзасидан жиддий ташвиш билдирди.